c: text/html

text:
Kvinnur
Cozy by JZ Touch Of Freedom - Black
Vørulýsing
-
TOUCH OF FREEDOM er vores seamless toppe i 100% økologisk blødt bomuld.
Ingen syninger = ekstra komfort. Intet der kradser!
Den moderigtige og smarte sæson-overdel til din basisgarderobe.
Det rigtige look, den rigtige følelse og den helt rigtige pris!
- 100% økologisk bomuld
Kann eg lata vøruna innaftur?
Um tú angrar keypið ella keypti skeivt, kanst tú lata vøruna innaftur innan 14 dagar og fáa pengarnar aftur. Eru meira enn 14 dagar farnir, kanst tú upp til 30 dagar, frá tí at tú keypti vøruna, fáa ein tilgóðarseðil ella býta um við aðra vøru.
Fyri at kunna lata vøruna innaftur, má vøran vera óuppbrotin og í sama standi, sum tá tú fekst hana. Vøran má eisini vera í uppruna innpakningi, har hetta er galdandi.
Útsøluvøra kann ikki umbýtast ella latast innaftur.
Tú koyrir í ein pakka og sendir okkum aftur við posti við boðum um, hvør tú ert og at tú ynskir umbýting ella endurgjald. Eisini ber til at koma inn í handil okkara í Fuglafirði at býta vøruna um.

robotstxt: allowed

filter: keep


text:
Almenna
Vit hava hollan kunnleika til krøvini, sum vera sett, tá alment starvsfólk ferðast. Hetta er ein vitan, sum vit leypandi halda viðlíka. Hetta tryggjar tykkum, at tykkara ferð líkur øll givin krøv.
Send okkum ein teldupost ella ring til okkara, og vit avgreiða alt fyri tykkum. Tit spara tíð og kunnu nýta orkuna aðrastaðni.
Ger sum fleiri aðrir almennir stovnar, vel 62°N vinnu at avgreiða tykkara ferðaviðurskiftir; so eru tit í tryggum hondum.
“Vit eru sera glað fyri samtarvið við vinnulívsdeilduna hjá 62°N. Lætt og skjótt samskifti, og starvsfólkini eru altíð líka fryntlig”
Gunnleyg Ihlen, fyrisiting hjá Jarðfeingi


text:
Leygardagin 27. mars varð seinasta umfar í Betri vetrarkappingini hildi í Runavík. Teinurin er 10 km, og eins og undanfarin ár, er kappingin samstundis kapping um FM í 10 km landavegsrenning. Flestu kappingarnar í vetur eru byrjaðar kl. 11, men nú Eysturoyartunnilin er latin upp var kappingin flutt til kl. 10, í vón um at ferðslan ikki skuldi verða so nógv, og var tað nokk ein skilagóð avgerð.
Líkindini at renna leygarmorginin vóru sera góð, at kalla optimal, um farast skuldi eftir einari góðari tíð.
Eg setti telefonina at vekka kl. 06:45, soleiðis eg 3 tímar undan kappingini kundi njóta mín tallerk av havragreyti við mandlum, rosinum og kanel aftur við einum stórum glasi av vatni. Fekk eyguni aftur eina løtu, men klokkan 9:15 varð kósin sett út í Runavíkina, spentur sum vera mann.
Við 20 minuttum til start hevði eg góða tíð til mína upphiting. Óli á Gravabø helt fyri at hann vildi hita upp saman við mær eins og á Viðareiði til seinasta umfar tá ið hann fekk eina óføra góða tíð. Óli er nýliga byrjaði at renna, hann hevur stórar planir. Sera hugaligt, og ivist eg onga løtu í at Óli nokk skal náa sínum málum.
Veðrið hendan dagin var sum fyrr sagt sera, sera gott, so eg valdi at renna í toppi, fyrstu ferð í ár, og rann eg í New Balance Fuelcell TC við Carbonplátum. Hetta føldist gott. Tað er tað minsta sum ger munin, og ikki minst at trúgva at so er.
Eg legði eitt sindur hart út, 1. km uppá 3:37, soleiðis at eg lá fremstur í næsta bólkinum, saman við teimum eg plagi at kappast við. Fyrstu 2 km helt eg hesa støðu, men so helt Hallur Holm at tað var tíð at seta meg uppá pláss, og hann streyk forbí meg, í hølinum á honum var Pauli Poulsen, sum var við fyri fyrstu ferð í ár. Eisini kom Henry Olsen uppá síðina á mær, og fór fram um eina løtu, men hann megnaði ikki at halda leiðlsuna, hann dragnaði og eg kom so at renna at kalla einsamallur stóran part av túrinum. Tó so, síggi eg at eg nærkist unga Toftadronginum Inga Johannesen, hetta gevur mær kreftur, og síggi eg nú møguleika at fáa hann aftur, so tá ið 4 umfør eru eftir leggi eg Inga afturum. Annars hevur Ingi runnið sera væl í vetrarkappingin, spell hann ikki rakti dagin nú hann var á heimabana, men hann er ungur og ikki frítt treiskur, tað sóð vit í Trongisvági, so hann skal nokk koma sterkt aftur.
Nú var tað so bara Pauli, sum eg veit venur nógv og hart, eg kundi fara eftir. Hallur var strokin avstað, Pauli hevði ikki megna at hildi í honum. Eg sá alla tíðini í ryggin á Paula, og nú eg hevði lagt Inga aftur, og bert 3 umfør vóru eftir, helt eg at tað styttist ímillum okkum. Eg hevði brúkt nógvar kreftir, fyri at halda javna ferð, men eg royndi at halda ferðini í vón um at Pauli kanska fór at dragna enn meira, og hetta sá eisini soleiðis út, men tá ið eg kom niðan á vegin fyri seinastu ferð og bert 400m vóru eftir á mál, mundi tað bert vera einir 20-30m í millum meg og Paula, men eg hevði brúkt ov nógvar kreftir, til at eg átti ein super spurt í mær, sum eg onkuntíð hava megna í Runavík. Eg endaði 4 sek. aftaná Paula.
Pauli segði við meg eftir kappingina at eg larmaði so nógv, hetta avsløraði meg, og tí kundi hann seta ferðina eitt sindur upp fyri at halda meg aftanfyri. Eg var eisini mega móður, fyrstu ferð í langa tíð eg havi følt blóðsmakk í munninum eftir eina kapping.
Men eg eri sera vælnøgdur avrikið í dag og fyri vetrarkappingina yvirhøvur. Havi luttikið í øllum kappingunum í vetur, og fyri tað fekk eg saman við 22 øðrum eitt lekkurt Cadbury páskaregg frá FÍF, og umframt tað so fekk eg saman við 4 øðrum frá Treysti eitt Gávukort frá Sport24. So tað lønar seg at møta til allar kappingarnar. Eg megnaði so eisini gerast nr. 3 í Veteranbólkinum.


text:
Rennikappingin, Bragdið Top Run, var fyri 14.ferð í dag. Kappingin, sum ikki er sum aðrar, sum byrjar í Kollafjarðardali og endar á Sornfelli, 9.8 km. Bara ein brekka, frá byrjan til enda !
Tað, sum eyðkennir Top Run er, at ofta eru rennarar við, sum vanliga ikki luttaka í øðrum kappingum, men eisini eru fleiri við ár eftir ár. Til dømis vinnarin Sam Vang. Hann hevur runnið við 13 ferðir, var bara ikki við fyrstu ferð og av teimum ferðunum hevur hann vunnið 10 ferðir. Veteranarnir Regin Jóanesarson og Hans Birgir Hansen vóru við aftur í dag. Regin fyri 13. ferð og Hans Birgir fyri 14.ferð. Og hann er tann einasti, sum hevur verið við hvørja ferð.
Tá vit siga Sornfelli, hugsa vit beinanvegin mjørka og soleiðis var tað í dag. Men tað var gott renniveður, lýtt og eitt lítið lot. Ringt hjá teimum, sum hava astma, men øll stríddu seg á mál. Ein, sum rann fyrstu ferð, helt tað verða líka gott, at tað ikki sást fram um nøsina, tí tá sást heldur ikki, hvussu brattir teir seinastu kilometrarnir vóru. Líka so svart tað var í dag, líka sjarmerandi er renningin. Tú rennir og rennir, gongur kanska við hvørt, fyri so aftur at renna. Fót fyri fót og tá so reyðu tølini í klokkuni hómast í mjørkanum, so er sloppið og kenslan at hava vunnið á brekkuni er øgiliga góð.
Hjá kvinnunum var Inga Thorkildshøj fyrst á mál. Hetta var fyrstu ferð at hon var við og var sjálvandi vælnøgd. Øll úrslitini eru her :
https://app.lap.io/event/2016-top-run/results
Bragdið bjóðaði frukt frá Poul Hansen heilsølu, kakao frá MBM og vatn frá Føroya Bjór. Inni í hølunum, sum húsavørðurin Tommy, so beinasamur hevði lænt okkum, var kaffi, te og køka at styrkja seg við, meðan heiðursmerkini vórðu handaði. Køkurnar fingu vit frá Bragdarkvinnum og fyri hugnaløtuni stóðu aðrar Bragdarkvinnur : Anna Sofía, Ásvør og Anna Maria fyri.
Aftaná eina hugnaliga løtu, var ruddað av og bussur koyrdi øll oman aftur í Kollafjarðardal. Enn ein Top Run kapping var at enda komin og so er bara at gleða seg til næsta ár, tá Bragdið Top Run aftur er í føroyska renniálmannakkanum.
Túsund takk fyri tit, sum settu tíð av at renna við, Jan, Svend Åge og Niels, sum eru ótroyttiliga tekniskir og klárir og Bragdarkvinnurnar, sum altíð eru til reiðar við einari hjálpandi hond. Fyrireikarin Herluf, sum fekk alt at ganga upp, Hallur, sum so hegnisliga setti í gongd og endaði við handanini, Eirikur og Rógvi, sum býttu vatnsopar út og Rói og Rani, sum tóku sær av skeltingini.
Okkara næsta tiltak er Kvinnurenningin, sum er um eina viku, leygardagin 20. august. Tað er dagurin, tá maður fer av húsi at hyggja eftir størstu fjøldini av kvinnum, sum fara at mynda Havnar bý 🙂


text:
Seinasta vikuskifti hevði altjóða Oyggjaleikanevndin árliga aðalfund sín á Bermuda.
Afturat sjálvum aðalfundinum leygardagin, vóru vitjanir á hotellum, skúlum og ítróttaranleggum, sum skulu hýsa oyggjaleikunum komandi summar. Ítróttaranleggini á Bermuda vóru í sera góðum standi og fara at leggja lunnar undir góðar kappingar komandi summar. Hotellini vóru sera góð, men dýr. Skúlarnir høvdu somuleiðis góðar umstøður fyri ein sámuligan pening, men her gista 8-10 í somu skúlastovu.
Í samband við oyggjaleikir í Føroyum aftur vórðu tvey týðandi stig tikin á Bermuda.
Á sjálvum aðalfundinum varð samtykt, at í framtíðini skulu limaoyggjarnar ikki longur kappast um at fyriskipa leikunum. Hinvegin skal starvsnevndin í IIGA samráðast við limaoyggjarnar og síðani seta áhugaðu vertsoyggjarnar á ein lista. Tó skal aðalfundurin góðkenna vertsoyggjarnar 5 ár, áðrenn tær skulu vera vertir. Á aðalfundinum varð hesin listi av vertsoyggjum lagdur fram uttan viðmerking:
2013 Bermuda
2015 Jersey
2017 Gotland
2019 Føroyar
2021 Menorca
Á nevndarfundinum eftir aðalfundin samtykti starvsnevndin at halda várfund sín í Føroyum um hálvan mars 2013. Á fundinum er ætlanin hjá nevndini, aftrat vanligu fundarskránni, sum í stóran mun fevnir um fyrireikingar í samband við leikirnar á Bermuda næsta summar, at hitta føroyskar myndugleikar fyri at fáa sett ferð á eina tilgongd til Oyggjaleikirnar í Føroyum 2019. Harafturat ynskir nevndin at vitja ítróttaranlegg, hotell og aðrar møguligar gistingarmøguleikar, sum skulu nýtast til leikirnar í Føroyum í 2019.
Føroyar hava annars saman við Grønlandi, Bermuda og Caymanoyggjunum seinastu árini roynt at fingið broytt luttøkukrøvini til Oyggjaleikirnar, soleiðis at hesi fylgdu krøvunum, sum altjóða sersambondini seta til landslið, t.d. í samband við EM ella HM kappingar. Seinasta tveir aðalfundirnar hava atkvøðugreiðslur verið um hetta mál, men er tað fallið á báðum fundunum. Størsta einstaka orsøkin tyist at vera, at limaoyggjarnar eru bangnar fyri, at leikirnir, sum í forvegin eru vorðnir sera stórir, skulu gerast enn størri, eftirsum fleiri ítróttafólk fáa luttøkurætt.
Petur Elias Petersen, forseti Ítróttasambandsins, umboðaði Føroyar á aðalfundinum hjá Altjóða Oyggjaleikanevndini, meðan Sølvi Reinert hansen tók lut sum starvsnevndarlimur í IIGA.


text:
Tjørnuvík: Seks veðrar vórðu seldir fyri kr. 137.700
mentan18-09-2021 - 22:10 - Jóanis Nielsen
Tað gekk væl tá ið tjørnuvíksingar, saman við nógvum ferðafólki, vóru í Stakkinum eftir veðrum.
Veðrið var av tí besta og raksturin gekk væl.
Uppboðssølan gav 137.700,- fyri 6 seyðir. Sum er óhoyrt met. Teir livandi seyðirnir vigaðu 88, 85, 78, 78 pund og teir tveir, ið blivu upp flettir og lutirnir seldir einsæris vigaðu 71 og 75 pund
Í fjør var seyðurin seldur fyri 146.000 kr., men tá vóru fleiri seiðir.
Myndirnar hevur vestmenningurin Petur Joensen lagt út á Facebook.ds


text:
Upp á stovugólv
Eitt tiltak, sum dansifelagið Ung í dansi skipar fyri: 18 feb. 2017
Tiltaki verður í Dali, og tað kemur at ganga nakað soleiðis fyri seg:
- Fólk koma til Dals, har tey verða býtt upp í tríggjar bólkar.
- Hesir
bólkarnir fara so í hvør sítt hús, har ið ein vertur er í hvørjum húsi.
Vertinir greiða so frá onkrum kvæði, sum tey hava valt og síðani verður
tað (ella bara eitt brot av tí) kvoðið
í húsunum. Síðani ‘rotera’ bólkarnir, og tað verður uml. 1 tími í
hvørjum húsi.
- Almennur dansur verður aftaná húsavitjanirnar
Vertir:
Vilhelmina Larsen
Jóanes Johannesen
Borghild Ellefsen
Skráð:
kl: 16.30 – Møtt verður í Eiriksgarði – fólk verða býtt í bólkar og býtt upp í hús
kl: 17.00 – Fyrsta Runda
kl: 17.50 – lítil bitið í Eiriksgarði (smyrjibreyð)
kl: 18.10 – Runda 2 byrjar
kl: 19.00 – Runda 3 byrjar
kl: 20.00 – Húsavitjarnirnar enda og fari verður oman í Eiriksgarð til suppu
kl: 20.30 – Almennur dansur byrjar
kl. 22.00 – Bussur ferð til túrin úr Skopun kl 22.30
kl. 01.00 – Dansur endar, og bussur koyrir fólki heim
Bussur koyrir til og úr Dali í samband við hesar túrar við bátinum:
Av Gomlurætt: 13.15
Úr Dali: 22.00 (til túrin 22.30)
Eisini ferð bussur kl 01.00 úr Dali
Prísur:
100 kr: Alt tiltakið (húsavitjanirnar+alm.dansur)
50 kr: Almennur dansur
Gisting:
Gisting er uppá egna ábyrgd, men tit kunnu venda tykkum til Hotel Skálavík ella Visit Sandoy
Tað
er avmarka pláss í húsunum, so tað eru max 90 fólk í sleppa við til
húsavitjanirnar. Tí verður tilmelding við at ringja/skriva til ein av
hesum:
Timeldingarfreist er 11 februar


text:
Eftir at eldraøkið frá 1. januar 2015 við lóg er lagt út til kommunurnar at umsita og reka, hava tær fýra samstarvandi kommunurnar – Vestmanna, Eiðis, Kvívíkar og Sunda kommunur – stovnað samstarvið VEKS, ið vegna kommunurnar nú umsitur alla eldrarøkt og heimatænastu í hesum økjum. Tænasturnar hjá VEKS fevna um
- Umlætting og bústað á røktarheimi/sambýli
- Heimahjálp
- Heimasjúkrarøkt
- Venjingar / ergo- og fysioterapi
- Matútbering
- Fyrbyrgjandi heimavitjan til 75 ár og eldri.
Arbeitt verður við framhaldandi menning av tænastum.


text:
Næmingarnir møta grýluklæddir kl. 9:00. Skúlin letur upp áðrenn kl. 8, um onkur hevur brúk fyri at møta fyrr.
Okkurt leskiligt verður at fáa, og ársins grýlur verða valdar.
Tað er frídagur týsdagin 16. februar
Skúlin á Argjahamri
25. november 2020
Góðu foreldur at næmingum í 2., 3., 4. og 5.flokki
Í komandi viku fara vit aftur at taka lesiroyndir av øllum næmingum í hesum flokkum.
Næmingarnir kenna mannagongdirnar og royndirnar, tí vit hava gjørt tær áður. Kanningarnar eita OL64, OL 120, SL60 og SL40. OL stendur fyri orðalesing, har næmingarnir skulu lesa 64 ella 120 orð og skriva eina striku á ta myndina, ið passar til orðið. SL stendur fyri setningslesing, har strika verður sett á ta myndina, ið passar til tann setningin. Kanningin tekur 15 minuttir.
Vónandi verða næmingarnir mettir og væl hvíldir.
Vinarliga Liljan, serlærari og lesivegleiðari og Anna og Súsanna, serlærarar.
Baldur, Birtir, Brandur, Bára, Hanna, Janita, Jóhanna Elisa, Jóannes, Jónas, Lea Maria, Lea Viktoria, Leifur Júst, Lisa, Maria, Markus, Mattias, Rúnar, Sasja, Sia, Stefan, Sólbjørt og Theodor
Anna, Benjamin, Eivy, Elias, Elisabet J, Elisabeth M, Emilia, Eva, Filip, Frida, Høgni, Julia, Kaj Árnmar, Kristina, Lilja Maria, Marta, Noomi, Olaf, Óli, Rakul, Rani, Reðin, Róar, Rún og Teresa
1:
Køvandi myrk er nátt,
lurta, hoyr sangin.
Missir tú mál og mátt,
ljóð sum av veingjum.
Tá inn um duragátt
stígur á hesi nátt
Santa Lucia, Santa Lucia.
2:
Náttin er myrk og long
stilli um tún og garð
alt liggur deytt og kvirt
skuggar um djúpan dal.
Tá inn um durin vár
stígur við ljós í hár
Santa Lucia, Santa Lucia.
Rakul - Anna, Benjamin, Emilia, Filip, Frida, Julia, Kristina, Marta, Noomi, Olaf, Rani og Reðin
Lovisa - Eivy, Elias, Elisabet J, Elisabeth M, Eva, Høgni, Kaj Árnmar, Lilja Maria, Óli, Rakul, Róar, Rún, og Teresa
Foreldrini hjá:
SAH 4. juni 2020
Góðu foreldur at næmingum í 1., 2., 3. og 4.flokki
Í komandi viku fara vit aftur at taka lesiroyndir av øllum næmingum í hesum fýra flokkunum. Næmingarnir kenna mannagongdirnar og royndirnar, tí vit hava gjørt tær áður. Kanningarnar eita OL64, OL 120, SL60 og SL40. OL stendur fyri orðalesing, har næmingarnir skulu lesa 64 ella 120 orð og skriva eina striku á ta myndina, ið passar til orðið. SL stendur fyri setningslesing, har strika verður sett á ta myndina, ið passar til tann setningin. Kanningin tekur 15 minuttir.
Í 1. og 2.flokki koma vit eisini at taka nakrar kanningar, ið hoyra til Súlu tilfarið.
Vónandi verða næmingarnir mettir og væl hvíldir.
Vinarliga Liljan, serlærari og lesivegleiðari og Anna og Súsanna serlærarar.
Hey øll somul!
Nú vit ikki síggjast so regluliga og fáa arbeitt við ymiskum tilfari, so kunnu tit sjálvi heinta uppgávur á netinum til krabbabøkurnar.
Á síðuni hjá snar.fo (sí linkið niðriundir) finna tit allar tær ymisku litirnar av krabbum.
Annars eru fleiri bøkur inni á snar, ið kunna lesast beinleiðis av netinum gjøgnum bókasavnið
https://www.bbs.fo/fo/e-materialer
Vónandi hava tit tað øll gott og fáa nakað jaligt burturúr hesi løgnu støðu, vit øll eru í!
Vit fara at ynskja øllum góðan arbeiðshug og einar gleðiligar páskir :)
Vinarliga, toymið
Góðu tit øll!
Nú skúlin verður stongdur næstu vikurnar, hava næmingarnir fingið bøkur heim við at arbeiða við hesa komandi tíðina heima. Tey hava fingið fleiri bøkur at lesa í hvønn dag, sum vanligt. Roknibøkur og arbeiðsbøkur eru eisini komnar við heim. Vit fara at skriva onkrar dagar á heimasíðuna, hvat tey skulu arbeiða við, tí skúlagongdin er í ein vissan mun flutt heim. So gott um tit fylgja við á síðuni. Vónandi verður hetta skjótt yvirstaðið. Alt tað besta til tykkum øll!
Fríggjadagurin er vanlig skúlagongd, men bert pennahúsi og matpakki nýtist við í skúla :)
3.feb.2020
Baldur, Benjamin, Brandur, Elias, Elisabet J, Emilia, Filip, Hanna, Janita, Jóannes, Kaj Árnmar, Lea Maria, Lea Viktoria, Maria, Noomi, Rún, Sasja, Sólbjørt, Stefan og Teresa.
Anna, Birtir, Bára, Eivy, Elisabeth M, Eva, Frida, Høgni, Jóhanna Elisa, Julia, Jóhan Páll, Jónas, Leifur Júst, Lilja Maria, Lisa, Markus, Marta, Mattias, Olaf, Óli, Rakul, Rani, Reðin, Róar, Rúnar, Sia og Theodor.
SAH 29.11.19
Góðu foreldur at næmingum í 2.flokki
Komandi týsmorgun 3. desember kl. 10.10 koma vit aftur at taka lesiroyndir av øllum næmingum í 2.flokki. Næmingarnir kenna royndina og hava verið áður. Kanningin eitur OL64, ið stendur fyri orðalesing, har næmingarnir skulu lesa 64 orð og skriva eina striku á ta myndina, ið passar til orðið. Kanningin tekur 15 minuttir.
Vónandi verða næmingarnir mettir og væl hvíldir henda morgun J
Vinarliga Liljan, serlærari og lesivegleiðari og Anna og Súsanna serlærarar.
Góðu foreldur 20.9.19
Í komandi viku fari eg at hava undirvísing við næmingunum í 2. flokki.
Undirvíst verður í bólkum.
Evnið verður reinføri og at vaska sær um hendurnar.
Vinarliga
Hervør Jacobsen, heilsufrøðingur
tlf. 562355
hervor.jacobsen@skulin.fo
Góðu foreldur at næmingum í 1.flokki
Komandi týsmorgun 4.juni kl. 8.00 og so aftur fríggjamorgunin 7.juni klokkan 8.00 koma vit at taka lesiroyndir av øllum næmingum í 1.flokki. Kanningarnar eru nakrar kanningar, sum verða gjørdar av øllum næmingum í øllum skúlum í Føroyum um mánaðarskiftið mai/juni. Og so aftur í november/desember. Hetta verður gjørt við tí fyri eyga, at vit kunnu fylgja við lesimenningini hjá hvørjum einstøkum næmingi.
Næmingarnir koma millum annað at lesa eitt stutt orð, hyggja eftir nøkrum myndum, og síðani seta eina striku yvir tað myndina, ið passar til orðið.
Vónandi verða næmingarnir mettir og væl hvíldir hesar morgnar[Symbol]
Vinarliga Liljan, serlærari og lesivegleiðari og Anna og Súsanna serlærarar.
Góðu foreldur,
Um tit fáa ein rykkjara ella eina áminning frá Býarbókasavninum, sum tit ikki kennast við, er orsøkin helst tann, at barn tykkara hevur lænt eina bók á skúlabókasavninum, og at lánitíðin er farin.
Á heystið 2018 skifti Tórshavnar býarbókasavn og øll skúlabókasøvnini í kommununi bókingarskipan. Av tí at skúlabókasøvnini virka undir Býarbókasavninum, fáa foreldur áminning um bøkur umvegis telduboð frá Býarbókasavninum, hóast lánið er skrásett á skúlabókasavninum, har barnið gongur í skúla.
Vit hava sett fram ynski til veitaran av skipanini um at fáa hetta broytt, so tað sæst hvørjum skúla telduboðini koma frá. Vónandi halda tit okkum tilgóðar, inntil hetta kemur í rættlag. Eisini heita vit á tykkum um at hjálpa børnunum at minnast til at lata bøkurnar inn, har tær eru læntar.
Bl.h. bókavørðarnir
Í bókini Hervør og Høgni eiga at vera ljóðfløgur at hoyra allar tekstirnar. Tó eru nakrar bøkur, har fløgan er blivin burtur. Men alt kann hoyrast á netinum við at fara inn á Snar.fo - far víðari inn á Fólkaskúlin - far inn á Hervør og Høgni - vel røttu bókina til 1. flokk - vel grundbók - vel - ljóðfíl. Har kunnu allir tekstir hoyrast lisnir upp ella sum tónleik!
Mánadagin 4. mars 2019 verður føstulávintshald við tunnusláing.
Næmingarnir møta grýluklæddir kl. 9:00. Skúlin letur upp áðrenn kl. 8, um onkur hevur brúk fyri at møta fyrr.
Um viðrar verður farið til gongu, sum vit plaga, og aftaná fara vit upp á gólv.
Okkurt leskiligt verður at fáa, og ársins grýlur verða valdar.
Tað er vanlig skúlagongd týsdagin 5.mars.
Myndatøka verður av flokkum og einstaklingum mikudagin 06-03-2019
Myndir verða tiknar í hesum flokkum og byrja kl.9.00:
Pakkin við myndum kostar kr. 250,00
Per á Hædd tekur myndirnar og peningurin skal flytast á konto 6460 2201536. Viðmerkið navn og flokk.
Um næmingur ikki ynskir einkult-myndir, er hann bert við á felagsmyndini.
Floksmyndin kostar kr. 50,00
Grøna stova: Anna, Benjamin, Bjanka, Eivy, Elias, Elisabet J, Elisabeth M, Emilia, Filip, Frida, Høgni, Julia, Kaj Árnmar, Lilja Maria, Marta, Noomi, Olaf, Óli, Rakul, Rani, Reðin, Róar, Rún og Teresa
Gula stova: Baldur, Bára, Birtir, Brandur, Eva, Hanna, Janita, Jóannes, Jónas, Jóhan Páll, Jóhanna Elisa, Lea Maria, Lea Victoria, Leifur Júst, Lisa, Maria, Markus, Mattias, Rúnar, Sasja, Sia, Sólbjørt, Stefan,Theodor,
Rakul og Lovisa luttaka. Sìggjast :)
Á felags foreldrafundinum herfyri, tóku foreldrini avgerð um seta gávuskipan í verk í flokkinum.
TAÐ MERKIR
At hvør næmingur keypir eina føðingardagsgávu fyri 100kr. Dreingirnir eina dreingjagávu og genturnar eina genturgávu.
Børnini skulu taka gávurnar við í skúla, og so ansa lærararnir eftir gávunum og geva føðingardagsbarninum eina gávu.
Á henda hátt fáa øll børnini eina føðingardagsgávu, og tað er ikki neyðugt at hava nakra (aðra) gávu við, tá ið onkur hevur ella heldur føðingardag.
Best er, um gávurnar koma sum skjótast, tí fleiri hava longu havt føðingardag :)
Spæliliðið í 7.fl. fer at spæla við 1.flokk í nøkrum fríkorterum :)
Flokkurin verður tí bíttur í tríggjar bólkar, sum fara at skiftast um at spæla við 7.flokk.
Bólkur 1: Marta, Eva, Lisa, Sia, Bára, Lea Maria, Noomi, Hanna, Sasja, Baldur, Høgni, Leifur Júst, Stefan, Jóannes, Reðin og Olaf.
Bólkur 2: Bjanka, Janita, Rakul, Sólbjørt, Elisabeth M, Emilia, Julia, Maria, Teresa, Benjamin, Jóhan Páll, Rúnar, Birtir, Kaj Árnmar, Filip og Rani.
Bólkur 3: Eivy, Lea Victoria, Rún, Anna, Elisabet J, Frida, Jóhanna Elisa, Lilja Maria, Theodor, Elias, Jónas, Róar, Brandur, Markus, Mattias og Óli.
Børnini eta matpakka tvær ferðir, ímeðan tey eru í skúla.
Lítla matpakkan eta tey kl.9.15 og stóra matpakkan kl.11.10. Tey, ið hava bílagt mjólk fáa mjólk, hini mugu sjálv hava okkurt drekkandi við. Gott er, um børnini hava okkurt drekkandi við í dunki til lítla matpakkan, tí tey fáa mjólkina til stóra matpakkan.
Bíðirøðin til mikroovnin er vanliga sera lang.
Um neyðugt er við gaffli, skeið, íløtum ella tallerkum at eta við/á, so mugu børnini hava tað við heimanífrá!
Vit mæla tykkum frá at geva børnunum góðgæti og søtar drykkir við í skúla!
Í Skúlanum á Argjahamri ganga vit ikki inni í skóm. Tí hevur tað stóran týdning at øll, bæði næmingar og foreldur lata seg úr skónum við dyrnar. Annars blíva tey, ið fara úr skónum skitin og vát um føturnar :(
Í pennahúsanum hjá børnunum skulu vera blíantar, viskileður, blíansspískari, litir, saksur og lím. Tað er snilt at seta navn á saksin og límstiftina :)
Um børnini ikki koma í skúla, skulu foreldrini siga frá. Um børnini eru sjúk ella verða burtur úr skúla í ein ella tveir dagar, skal akkerslærarin hava tað at vita (beint nú Lovisa) tit kunnu senda sms ella skriva ein teldupost.
lovisa.niclasen@skulin.fo / tlf: 223434
Um børnini verða burtur úr skúla í meira enn 2 dagar, so skal leiðslan hava boðini umvegis heimasíðu skúlans, har eitt oyðiblað er at fylla út.
Børnini hava fingið blaðið Píkasjey, og til ber at tekna árshald. Sí heimasíðuna bfl.fo
Um onkur ikki hevur goldið fyri mjólk, so ber tað framvegis til.
Bl.h. toymið
Gulur bólkur: Anna, Bára, Elisabet J, Elisabeth M, Emilia, Frida, Jóhanna Elisa, Julia, Lea Maria, Lilja, Maria, Noomi, Sasja, Teresa, Birtir, Brandur, Filip, Jóannes, Kaj, Markus, Mattias, Óli, Rani og Reðin.
Grønur bólkur: Bjanka, Eivy, Eva, Hanna, Janita, Lea Victoria, Lisa, Marta, Rakul, Rún, Sia, Sólbjørt, Baldur, Benjamin, Elias, Høgni, Jóhan Páll, Jónas, Leifur Júst, Olaf, Róar, Rúnar, Stefan og Theodor.
Anna, Lea Maria, Teresa, Frida, Lea Victoria, Eivy, Bjanka, Reðin, Elias, Rani, Filip og Markus
Julia, Elisabet J, Lilja Maria, Emilia, Lisa, Rún, Rakul, Jóhann Pál, Jónas, Óli, Brandur og Birtir
Elisabeth M, Jóhanna Elisa, Sasja, Eva, Janita, Marta, Róar, Benjamin, Rúnar, Baldur, Jóannes og Mattias
Bára, Maria, Noomi, Hanna, Sia, Sólbjørt, Olaf, Leifur Júst, Theodor, Stefan, Kaj Árnmar og Høgni


text:
Fyrsta Mósebók, kapittul 33
Jákup og Esav hittast
v1
Tá ið nú Jákup hevjaði upp eygu síni og leit seg um, sá hann Esav koma við fýra hundrað monnum; tá skifti hann børnini sundur millum Leu og Rakul og báðar trælkonurnar
v2
og læt trælkonurnar við børnum sínum vera fremstar, síðan Leu við børnum sínum og Rakul við Jósefi aftast.
v3
Men sjálvur fór hann undan teimum og lútaði sjey ferðir til jarðar, alt til hann kom til bróður síns.
v4
Men tá kom Esav rennandi ímóti honum; og hann hálsfevndi og kysti hann, og teir grótu.
v5
Og tá ið hann hugdi upp og sá konurnar og børnini, spurdi hann: «Hvørji eru hasi, sum eru við tær?» Hann svaraði: «Hatta eru tey børn, ið Guð náðiliga hevur givið tænara tínum.»
v6
Fram gingu tá trælkonurnar við børnum sínum og lútaðu til jarðar.
v7
Aftan á tær gekk Lea fram og børn hennara og lútaðu til jarðar; síðan komu Jósef og Rakul og lútaðu til jarðar.
v8
Tá spurdi hann: «Hvat ætlaði tú við øllum hesum flokki, sum eg kom fram á?» Hann svaraði: «Finna náði í eygum harra míns.»
v9
Tá mælti Esav: «Eg eigi nóg mikið, bróðir mín; hav tú sjálvur tað, sum tú eigur!»
v10
Men Jákup svaraði: «Nei, havi eg funnið náði í eygum tínum, tá tak við hesi gávu av míni hond; tí tá ið eg sá andlit títt, var tað, eins og eg sá ásjón Guðs; og tú hevur jú fagnað mær væl!
v11
Tak nú við hesari signing, ið tær verður borin; tí at Guð hevur verið mær náðigur; og eg havi almikið av øllum!» Soleiðis strongdi hann á hann, so at hann tók við gávuni.
v12
Tá mælti Esav: «Latum okkum nú fara til gongu; eg skal fylgja tær!»
v13
Men Jákup svaraði: «Tú sært jú, harri mín, at børnini eru ússalig, og at eg havi ær við lombum og kýr við kálvum at ansa eftir; koyri eg bert ein dag ov hart á, ferst allur fenaðurin.
v14
Far tú, harri mín, undan træli tínum; so komi eg aftaná, so hóvliga sum fenaðurin orkar at ganga, og børnini orka at fylgja við, til eg komi til harra mín í Se'ir!»
v15
Tá mælti Esav: «So vil eg, í hvussu er, lata nakrar av monnum mínum vera eftir hjá tær!» Men hann svaraði: «Hví tá? Eg havi jú funnið náði í eygum harra míns!»
v16
Síðan fór Esav sama dag leið sína aftur til Se'ir.
Jákup í Sikem
v17
Og Jákup helt fram og kom til Sukkot; har bygdi hann sær hús; og fenaðinum gjørdi hann leyvskálar; tí eitur staðurin Sukkot.
v18
Og Jákup kom á ferð síni úr Paddan-Áram í øllum góðum til Sikemborgar í Kánáanlandi; og hann setti tjaldbúðir sínar eystan fyri borgina.
v19
Og ta jørðina, sum hann hevði sett tjaldbúðir sínar á, keypti hann frá sonum Hámors, faðirs Sikems, fyri hundrað kesitar.
v20
Og hann reisti har altar og nevndi tað: «Guð, Ísraels Guð.»


text:
Greinir og kronikkir
- um búskaparlig viðurskifti
Brynhild Thomsen: Eitt leinkið til brot um tilfeingisrentu
Útvarpstíðindi 28.06.2014 - 18:00
Óli Breckmann stýrir kjaki á Rás 2: Um búskaparráðsfrágreiðingina frá heysti 2014
Jørn Astrup Hansen: Reguleringens rationale
Grein í Sosialinum tann 26. august 2008
Róar Akralíð: Gjógvin í samfelagnum verður størri
Grein í Dimmalætting og Sosialinum tann 23. mei 2007
Jørn Astrup Hansen: Færøerne - fra planøkonomi til markedsøkonomi
Grein í Samfundsøkonomen 2007:1
Jørn Astrup Hansen: Boligbeskatning
Grein í Dimmalætting og Sosialinum tann 20. november 2006
Jóannes Jacobsen: Uppskot Búskaparráðsins um uppboðssølu av fiskidøgum
Grein í Dimmalætting tann 6. oktober 2005
Jóannes Jacobsen: Tilfeingisgjøld
Grein í Dimmalætting og Sosialinum tann 16. septembur 2005
Jóannes Jacobsen: Rækjuflotin og pensionistarnir
Grein í Dimmalætting og Sosialinum tann 13. mei 2004
Jóannes Jacobsen: Lønarsteðgur er fupp
Grein í Dimmalætting tann 18. januar 2004
Jóannes Jacobsen: Búskaparráðið og »búskaparligi veruleikin«
Grein í Dimmalætting og Sosialinum tann 8. januar 2004
Hermann Oskarsson: Eitt rangvørgt nýggjársynski
Grein í Dimmalætting og Sosialinum tann 7. januar 2004
Jóannes Jacobsen: Que sera, sera
Grein í Dimmalætting og Sosialinum tann 16. oktober 2003
Hermann Oskarsson: Útflutningsvinnan í nýggja árinum
Grein í Dimmalætting og Sosialinum tann 6. januar 2003
Hermann Oskarsson: Nýggj vitan áðrenn nýggja kanning
Grein í Dimmalætting og Sosialinum tann 28. oktober 2002
Jóannes Jacobsen: Fiskidagauppboðssølan einaferð enn
Grein í Dimmalætting og Sosialinum tann 27. juni 2002
Jóannes Jacobsen: Atgongd til haruhagar og aðrir tankar um fiskiloyvir
Grein í Dimmalætting og Sosialinum tann 18. desembur 2001
Jóannes Jacobsen: Paradís ella oyðimørk?
Grein í Dimmalætting tann 14. juni 2001
Jóannes Jacobsen: Alivinnan og antitrust
Grein í Dimmalætting og Sosialinum tann 23. januar 2001
Jóannes Jacobsen og Hermann Oskarsson: Tilfeingispolitikkurin er órættvísur og darvar búskaparumhvørvinum
Grein í Dimmalætting og Sosialinum tann 19. septembur 2000


text:
Ein brotin framton er ikki heimsins undirgangur. Bæði mistar og brotnar tenn kunnu bjargast. Hevur tú, ella eitt av tínum børnum, mist ella brotið eina tonn, eru nøkur góð ráð tit kunnu fylgja. Tað er til dømis stórur munur á, um talan er um vaksnamannatonn ella barnatonn, og sera umráðandi...
Hevur tú tannapínu, brotið eina tonn, mist eina fylling ella komin illa fyri á annan hátt? PETRI Tannklinikk bjóðar øllum sínum viðskiftafólkum tannapínu tænastu, soleiðis at tað altíð ber til at ringja á telefon 320 320 gerandisdagar í tíðarskeiðinum 8-16, fyri at hoyra um tað er nakar møguleiki at koma...


text:
Fremmant gjaldoyra í okkara sjálvtøkum
Nú hevur tú eisini møguleika at taka út fremmant gjaldoyra í okkara sjálvtøku á Áarvegnum í Havn.
Í longri tíð hevur verið møguligt at taka út evrur í fleiri av okkara sjálvtøkum, og nú bjóða vit eisini eina tænastu, sum ger tað enn lættari hjá tær at taka út fremmant gjaldoyra. Í okkara sjálvtøku á Áarvegnum er tað nú møguligt at taka út:
-
Evrur
-
Pund
-
Dollarar
-
Krónur (einans danskar seðlar)
Staðsetingin av sjálvtøkunum ger tað lættari hjá tær at taka pening út við fráferð úr Føroyum. Tað er skjótt og lætt, og tú kanst taka út fremmant gjaldoyra alt samdøgrið.
Tá ið tú tekur út fremmant gjaldoyra, kann sjálvtøkan bert gjalda út seðlaslagið 20, og harafturat ber ikki til at taka út føroyskar seðlar í hesum sjálvtøkunum


text:
Trætur skulu loysast – ikki vinnast!
Flestu ósemjur og trætur loysa vit við at tosa saman, men viðhvørt steðgar samtalan ella broytir skap, og ósemjan veksur og gerst til eina fastlæsta trætu, konflikt, sum trupult kann vera at koma úr aftur.
Hvat gera vit tá! Ymiskir er vegirnir. Vit kunnu venda trætuni bakið, látast sum hon ikki er har, og slíta tá ofta eisini samskiftið við hin partin. Ella vit kunnu fara í hernað við orðum og álopum, vísa styrki og veikleikar.
Maktnýtsla, t.d uppsøgn, at nokta at samstarva, verkfall/verkbann eru eisini vegir sum verða nýttir at loysa ósemjur. Maktnýtslan kann eisini verða beinleiðis harðskapur, happing og krígsførsla.
Rættarmálsførsla
Nógvar trætur enda í dómstólinum, tí partarnir ikki megna at tosa saman, og halda at rættvísi liggur har, og leggja málið í hendurnar á advokatum og dómara.
Annar parturin fær tá viðhald, vinnur, og hin tapir. Tað bøtir ikki júst um frammanundan vánaliga samskifti.
Vit eru tey nærmastu til at loysa okkara egnu trætur, og eiga at spyrja okkum sjálvi, um onnur eru betur skikkaði at greiða okkara trætur, enn vit sjálvi eru? Ynskja vit eina loysn eftir tí leisti, sum rætturin ella myndugleiki fylgjur, nevniliga eina avgerð grundað á bert rættarreglur um, hvat er rætt og skeivt sambært lóggávuni, og sum hevur eitt ógvuliga avmarkað rúm fyri øðrum enn rættarligum atlitum. Rættvísi sambært lóggávuni nýtist ikki at tað vera tað sama sum tín rættvísiskensla, sum er knýtt at nógvum øðrum atlitum enn teimum fáu rættarreglum, sum rætturin grundar sína avgerð á.
Við at lata triðjapersón taka avgerð fyri teg, sigur tú samstundis frá tær møguleikan at taka ábyrgd á loysnini.
Trætumekling (mediatón)
Partar, sum ikki megna sjálvi at loysa eina ósemju ella trætu, men sum samstundis ynskja eina loysn, sum tey sjálvi finna fram, kunnu frá konfliktmeklara fáa hjálp at tosa gjøllari um viðurskiftini, sum liggja til grund fyri ósemjuni, sí nærri her um konfliktmekling.


text:
Danmark kemur til Føroya við sterkum hópi
Jesper Jensen hevur í dag kunngjørt nøvini á teimum átjan, sum skulu verða í hópinum til fyrstu EM-undankappingardystirnar. Dan
H71 legði frá landi við sigri
Steypavinnararnir vunnu við fýra málum á Kyndli í gjárkvøldið
Hesar eru í hópinum móti Rumenia og Danmark
Rakul Wardum, Jana Mittún og Lív Bentsdóttir Zachariasen eru úttiknar til A-landsliðið fyri fyrstu ferð, og Ninna Katrin Johans
Hondbólturin byrjar aftur í dag
Hetta vikuskiftið byrja SMS- og Burndeildin aftur – Fyrsti dystur, ið er millum kvinnurnar hjá H71 og EB, verður leiktur í Hoyv


text:
Eyðvarur verður borgarstjóri
Brandur Sandoy hevur í dag boðað Sands kommunu frá, at hann ikki verður tøkur at røkja kommunustýrissessin fyribils, tað sum eftir er av árinum.
Eyðvarur Petersen verður nýggjur borgarstjóri. Eyðvarur hevur verið varaborgarstjóri á Sandi siðan hetta bygdarráðið tók við.
Til dagligt er Eyðvarur skipari og reiðari á Sandshavinum, men hann hevur drúgvar royndir í kommunalpolitikki. Hann var fyrstu ferð valdur í bygdarráðið í 1992. Hann hevur tó ikki sitið í bygdarráðnum allar seturnar síðan tá.
Av tí at Brandur fer, ikki bara úr borgarstjórasessinum, men úr kommunustýrissessinum kemur Fríði Nolsøe, sum var næstur á listanum, inn sum nýggjur bygdarráðslimur.


text:
Skatting av bókasavnsgjald
Skattalógin varð broytt í desember 2018.
Við broytingini varð § 60, nr. 3 í skattalógini strikað, og ber hetta í sær, at inntøkur hjá rithøvundum – um sæð verður burtur frá vanligum lønarinntøkum - framyvir ikki verður skattaðar sum A-inntøkur (lønarinntøkur).
Bókasavnsgjaldið verður framyvir útgoldið sum B-inntøku og kunnu útreiðslur, tengt at rithøvundavirksemið, sostatt dragast frá, áðrenn skatt.
Bústaður uttanlands
Fyri rithøvundar búsitandi uttalanda verður bókasavnsgjaldið skattað sum nýtslugjald (royalty), ið er 25%. Fráboðan skal sendast til Taks.
Dagførd 17. apríl 2019
Skatting av listafólki
Jens Marius Dalsgaard, gjørdi í 2007, meðan hann var skrivari hjá Listafólkasamband Føroya, eitt skjal um skatting av listafólki. Endamálið var at fáa gjørt vart við skattlig viðurskifti, serliga hjá teimum, sum arbeiða professionelt. Skjalið kann takas niður her á síðuni.


text:
Nordlek
og Sommerlejren 2018
Nordlek 2018 verður í Falun í Svøríki í døgunum 10. – 15. juli. Sommerlejren,
sum er fyri tey ungu, er frá 7. – 9. juli.
Tankin við hesum er, at fyrst fáa tey ungu høvi at
hava sína egnu stevnu, saman við ungdómum frá hinum norðurlondunum, og hava tey
áhuga, so kunnu tey eisini verða Nordlekstevnuna, saman við teimum eldru.
Sláið Ring er farið undir at skipa fyri ferð bæði til
Sommerlejren og Nordlek.
Ferðalagið til Sommerlejren fer við flúgvara 6. juli, og tey kunnu velja, um
tey flúgva heimaftur ella fylgjast við teimum eldru. Vit rokna við, at tey
eisini eru við til Nordlek-stevnuna.
Til Nordlek verður farið úr Føroyum við Norrønu
fríggjadagin 6. juli og ferðalagið verður aftur í Føroyum mikudagin 18. juli. Vit
hava egnan buss við okkum.
Komið verður til Hirtshals leygadagin 7. juli. Vit
koyra til Frederikshavn og sigla til Gøteborg, har gist verður og vit fáa ein
rundtúr í býnum. Sunnumorgunin 8. verður koyrt til Trollhættan og víðari til Ørrebro,
har vit gista. Ørebro er býur við uml. 100.000 íbúgvum. Mánamorgunin 9., eftir
at vit hava verið ein túr í hesum áhugaverda býi, koyra vit til Falun.
Týsdagin 10. juli byrjar sjálvt Nordlek, og endar tað
fyrrapartin sunnudagin 15., tá vit venda ferðini heimaftur.
Vit koyra til Oslo, har vit gista og fara ein rundtúr
í býnum. Mánamorgunin 16. koyra vit til Kristiansand og taka ferjuna til
Hirtshals. Umborð hava vit biðið um pláss á Buffet Navigator, har tað er All
Inclusive. Eitt framúr upplivilsi.
Vegna stóra fótbóltstevnu í Hjørring, eru øll
gistingarhús har um vegir upptikin, men vit hava fingið góða gisting í
Frederikshavn. Túrurin millum Hirtshals og Frederikshavn er 45 km, og tað tekur
uml. 40 min. at koyra.
Prísurin fyri ferðina liggur um. Kr. 10.900,- fyri
hesar 12 dagarnar. Her er alt við uttan møgulig útferð á stevnuni, tí tað
programmið er ikki tøkt enn.
Áhugaði kunnu venda sær til Ólavur Lydersen tlf. 295118
ella teldupost: olavur@elektron.fo
Vit fara við egnum bussi og hava sett luttakaratalið
til mest 40 luttakarar.
Tað hevði verið gott, um áhugaði søgdu frá sum
skjótast. Endaliga tilmeldingin er sett til 09.01.2018.


text:
1765
1765 (MDCCLXV) var sambært gregorianska kalendaranum eitt vanligt ár, ið byrjaði á einum týsdegi, og sambært julianska kalendaranum eitt vanligt ár, ið byrjaði á einum leygardegi.
Hendingar[rætta | rætta wikitekst]
- Mann (sle of Man) misti sítt frælsi, tá Duke John av Atholl varð kroystur at selja ensku krúnuni síni rættindi fyri 70.000 sterlingpund. Við hesi sølu fekk Stóra Bretland fult vald at krevja inn allan toll á oynni og tryggja, at Navigation Act varð upphildin eisini á Mann.
Føðingar[rætta | rætta wikitekst]
- 21. august - Vilhelm IV av Stórabretlandi, bretskur kongur (d. 1837)
Andlát[rætta | rætta wikitekst]
- 15. apríl - Mikhail Lomonosov, russiskur vísindamaður (f. 1711)
- 5. mai - August Friedrich Graun, týskt tónaskald (f. 1698/1699)
- 18. august - Frans I Stefan, keisari av tí Heilaga rómverska ríkinum (f. 1708)
- 31. oktober - William prinsur, hertugi av Cumberland, enskur herovasti (f. 1721)


text:
- Tíðindi, mentan og ítróttur
Eik-málið tikið uppaftur
Bara Marner Jacobsen og Hans Jóhan Laksá møttu sjálvir í Føroya rætti, tá Eik-málið varð tikið upp aftur í dag. Fíggjarligt Støðufesti og hinir tríggir, sum eru stevndir í málinum vóru umboðaðir av sakførarunum.
Framløga hevur verið allan fyrrapartin og verður aftur í morgin 20. november og mikudagin 21. november.
Í dag hevði sakførarin hjá Fíggjarligum Støðufesti framløgu, og hann legði millum annað dent á fíggjarkreppuna og Bankapakka II.
Eik-leiðslan vil vera við, at fíggjarkreppan kom púra óvart á, segði sakførarin hjá Fíggjarligum Støðufesti, undir framløguni. Tí læs hann millum annað upp úr fundarfrásøgnum frá nevndarfundum, har fíggjarkreppan hevur verðið viðgjørd í 2007, 2008 og 2009.
Eitt nú verða høgu húsaprísirnir viðgjørdir, møguleikin fyri eini bústaðarbløðru og ovurupphiting av búskapinum. Dømir um, at nevndin hevur viðgjørt húsaprísirnir, er viðkomandi millum annað tí eitt av teimum fimm málunum, sum Fíggjarligt Støðufesti hevur stevnt fyri, er lán til Valbjørn Dalsgarð, sum fór undir bústaðarbygging Undir Kongavarða, segði sakførarin hjá Fíggjarligum Støðufesti millum annað.
Síðan fór hann ígjøgnum viðurskifti í sambandi við Bankapakkan hjá danska statinum. Eitt nú umsóknirnar hjá føroyska og danska bankanum um at fáa veðhald frá statinum. Eftir Bankapakka II skuldu bankarnir søkja um at fáa hetta veðhald og fingu tað einans, um bankin var nøkunlunda væl fyri og var mettur at kunna klára seg sjálvan.
Tí hevur hetta áhuga hjá teimum sakstøktu at fáa fram - báðir bankar vórðu góðkendir at fáa einsæris veðhald frá statinum bara eitt ár frammanundan, at bankin fór av knóranum.
Sakførarin legði í hesum sambandi fram eitt brævaskifti millum Fíggjarligt Støðufesti og Fíggjareftirlitið, har Fíggjareftirlitið helt, at tað var ivasamt, um bankin livdi upp til solvenskravið. Harafturat tær serligu umstøður, sum vóru galdandi, tí at Marner Jacobsen vildi hava veðhaldið fyri 6,6 milliardir krónur fyri føroyska bankan.
Teir fimm, sum eru stevndir í sakarmálinum móti leiðsluni í Føroyska Eik-bankanum, eru Fritleif Olsen, sum var nevndarformaður í Eik, Odd Bjellvåg, sum var næstformaður, Marner Jacobsen, sum var forstjóri í bankanum og Bjarni Olsen, stjóri. Harafturat er granskoðarin Hans Laksá og hansara granskoðaravirki NOTA stevnt fyri sín leiklut í árunum fram til krakkið í 2010.
Tann 26. oktober fall dómur í rættarmálinum ímóti Danska EIK Bank, og hesin dómurin kann ávirka føroyska rættarmálið.
Tað er tó ógreitt enn, tí Fíggjarligt Støðufesti hevur freist til 23. november at kæra rættarmálið.
Kærir Fíggjarligt Støðufesti ikki, kunnu partar av málinum fella burtur, tí so verður dómurin hjá Eystara Landsrætti endaligur og fleiri viðurskifti ganga aftur í føroyska og danska málinum.
Marner Jacobsen, Henrik Ørsted, Jesper Clausen, og Kim Sandberg, sum vóru dømdir í danska rættarmálinum, hava kært dómin. Teir vóru dømdir at gjalda 28,6 milliónir krónur í endurgjaldi til Fíggjarligt Støðufesti í sambandi við eitt lánisamstarv við Schaumann Properties. Teir vóru fríkendir í hinum fimm viðurskiftunum.
Ætlanin er, at málið verður tikið uppaftur 10. desember, og tá verða millum annað avhoyringar av vitnum. Dómur fellur væntandi í málinum í summar.
Sí eisini


text:
Helma Maria Tróndheim, orkuverkfrøðingur og ph.d.-granskari, er í holt við eina slóðbrótandi ph.d.-verkætlan um støðufestið í komandi føroysku elskipanini, sum skal grundast á 100 prosent grøna elorku á landi í 2030, ið fyri ein stóran part er óstøðug orka.
- Tað er ikki møguligt at fáa slíka gransking úr øðrum londum, tí hon finst rætt og slætt ikki. Hetta merkir, at onnur lond, serliga oyggjasamfeløg, eisini hava áhuga fyri okkara granskingararbeiði, sigur Helma Maria Tróndheim.
Føroyar liggja avbyrgdar í Norðuratlantshavinum og hava ikki møguleika at keypa streym úr grannalondunum, tá okkara egnu varandi orkukeldur – eitt nú vindur og sól – ikki framleiða nóg nógv. Onnur lond – t.d. á evropeiska meginlandinum – hava í stóran mun møguleika at keypa streym frá grannunum, tá streymur restar í. Hesi lond, sum eru bundin í eitt stórt felags elnet, selja eisini hvørjum øðrum elorku. Henda møguleika hava Føroyar ikki, og tí skal føroyska elskipanin syrgja fyri sínum egna tiltaksmátti (back-up), sum skal tryggja javnvág í nýtslu og framleiðslu hvørt sekund.
Avbyrgda støðan hjá Føroyum ger tað sera viðkomandi í einari ph.d.-verkætlan at seta spurningin: “Hvussu tryggja vit, at føroyska elnetið verður nóg støðugt, tá stórur partur av elframleiðsluni stavar frá óstøðugum varandi orkukeldum?”
- Í verkætlanini skulu vit ikki bara finna út av, hvussu nógv av hvørjari orkukeldu vit skulu hava, men eisini nær og hvar tað loysir seg best at gera íløgur. Vit noyðast eisini at taka tann møguleikan við, at besta fíggjarliga loysnin kanska ikki ber til tøkniliga, sigur Helma Maria Tróndheim, ph.d.-granskari.
Granskingarverkætlanin er í roynd og veru ein nágreining av yvirskipaðu útbyggingarætlanini fyri grønu kósini.


text:
Kirkjan í Fámjin
Kirkjan í Fámjin í dag er bygd í 1875 og tikin í nýtslu í februar 1876. Hon er 22 x 11½ alin til støddar.
Orsøkin til, at farið varð undir at byggja nýggja kirkju, finna vit í kirkjusýninum frá 18. juni 1873. Har stendur, at gamla kirkjan frá 1826 er í ógvuliga ringum standi, og sýnið endar frágreiðingina við at siga: Kirken er kasseret til nedrivning.
Nýggja kirkjan er úr gróti. Veggirnir eru dupult lagaðir. Ovasta av eysturendanum, upp í roysnið, er úr tigulsteini. Kirkjan er takt við fløgugróti, og klæddir við tí sama eru skjøldrarnir yvir syllahædd. Tornið er høgt og stendur frá syllahædd við høgum spíri á.
Í 1952, tá fámjiningar umvældu kirkjuna innan, komu teir fram á eina fjøl undir kórsgólvinum, har prædikustólurin stendur. Í hesa fjøl var rist: G. Sivertsen Sigurdson úr Íslandi, formaður fyri arbeiðnum nov. 1875. Jákup Magnussen, timburmaður, Fámjin, D.M. Vilhelm, timburmaður, Vági, Johan A. Nolsøe, timburmaður, Tvøroyri, Petur Joensen, timburmaður, Porkeri, Thorstein K. Sigurdson, lærudrongur, Íslandi, Poul Johannes Lindberg, lærudrongur, Trongisvági, Jørgin Thomsen, snikkari, Fámjin og Thorstein Thorsteinson, múrarameist., Trongisvági. Fjølin varð løgd aftur, tá umvælingin var liðug saman við krossfiner plátu við nøvnunum á teimum, sum umvældu.
[KELDA: J. P. Gregoriussen, Eldru Hválvkirkjurnar]
Kirkjuráðið


text:
Flóvislig byrjan
Katrina Maria leggur ikki fingrarnar í millum, tá hon viðmerkir fyrsta dystin í hesum kappingarárinum hjá United
- Okkara byrjan av hesum kappingarárinum var flóvislig. Skelkandi.
Tað var ein spent Katrina Maria Christiansen sum leygardagin setti seg at hyggja eftir sínum liði, Manchester United, sum í fyrsta dystinum í kappingarárinum leikti móti Crystal Palace. Men smílið hvarv skjótt.
- Tað einasta góða sum kom burturúr var málið hjá Danny van de Beek. Eg veit ikki hvat eg skal vænta frá United í dag, skrivar ein skuffað Katrina Maria Christiansen, sum av fleiri útlendskum miðlum er kosin at vera lekkrasti United-fjeppari.
(Mynd: Katrina Maria / Instagram)
Longu eftir sjey minuttir legði Crystal Palace seg á odda 1-0, og økti um leiðsluna í seinna hálvleiki við brotssparki. Donny van de Beek hjá United svaraði aftur og minkaði um munin til støðuna 2-1, sum tó ikki helt leingi. Tá fimm minuttir vóru eftir at spæla skoraði Wilfried Zaha til støðuna 3-1, sum eisini gjørdist úrslitið.
Manchester United spælir á útivølli móti Luton Town í Carabao Cup steypakappingini í kvøld.
(Mynd: EPA)


text:
Í heyst bjóðaði Kvøldskúlin í Tórshavn á fyrsta sinni bovling í kvøldskúlaskránni.
Hetta fekk sera góða undirtøku, og hava 18 fólk luttikið trúliga í venjingunum.
Farna leygardag var so á øðrum sinni skipað fyri kapping ímillum hesi, og var hugaligt at síggja góðu undirtøkuna, og hvussu væl fleiri teirra bovlaðu.
Kappingin var býtt í 3 bólkar, bólk 1. við rampu, bólk 2 fyri miðalstyrki, og bólkur trý fyri tey ið vanliga bovla flest stig.
Úrslitini vóru:
Vinnari í bólki 1, Eyð Patursson, nr 2. Erla Marr Erlandsdóttir og nr. 3 Jenny Thomsen
Í bólki 2 var Pauli Johannesen nr. 1, Aleksandur Mittún Darvishi og nr. 3 Rúni Jacobsen
Í bólki 3 var tað aftur í ár Elis Michelsen ið vann, nr. 2 var Jann Joensen og nr. 3 Durita Strøm.


text:
Mín fyrsti ringur
Fyri yvir tjúgu árum síðani arbeiddi eg fyri fyrstu ferð við føroyskum seyðahorni. Eg gekk á skúlanum á Giljanesi, evnisvika var á skránni og ein uppgáva var at virka okkurt til úr einum hornpetti.
Hví eg valdi at gera ein ring, minnist eg ikki, men eg minnist luktin. Tað luktaði ikki gott, fyri at siga tað uppá ein penan máta og so støvaði tað eisini illa. Hóast hetta, so var hugurin góður og eg arbeiddi miðvíst fyri at fáa hann lidnan til tíðina. Eg var stolt av úrslitinum og brúkti hann enndá eisini viðhvørt.
Fyri nøkrum vikum síðani sá eg ringin aftur í einari erkju við gomlum 90-ara smúkkum. Eg hevði gloymt alt um hann, men haldi tað er stuttligt at mítt hornarbeiðið fer heili tjúgu ár aftur í tíðina.


text:
Fríðkan av gamla kirkjugarði
Á bygdaráðsfundi mánadagin, 25. mai, varð samtykt, at fríðkast skal um, í gamla kirkjugarði.
Kaga vit í søguliga tilfarið sæðst, at arbeiði uppá minnisvarðan til gamla kirkjugarð byrjaði í áleið 1974.
Tað var minnisvarðanevndin á Eiði, við Òla Ejdesgaard á odda, ið umbað hendan varða, teimum sjólatnu til minnis. Myndahøggarin Fridtjof Joensen í Klaksvík, stóð fyri uppgávuni at høgga standmyndina úr steini.
Standmyndin var hereftir send til Danmarkar, at stoypast úr bronsu.
Hetta varð gjørt hjá H. Rolstad og Sønner’s broncestøberi a/s í Herlev.
Sunnudagin 22 juni 1975 upprann so dagurin, tá ið standmyndin varð avdúka.
Nógv fólk vóru savna saman hendan hátíðar dagin. Sóknarpresturin talaði og las nøvnini á teimum sjólatnu.
Síðani varð standmyndin avdúkað, av Onnu Elisabeth Mørkøre 97, (f. 1878) og Mariusi Samuelsen, 92. (f.1883).
Eftir at hornorkestri spældi tveir sálmar, varð minnisvarðin alment handaður Eiðis bygdaráðið, av Òla Ejdesgaard, formanni í minnisvarðanevndini.
Bygdaráðsformaður, Jógvan K. Mørkøre, tók ímóti minnisvarðanum.
Fríðkanin av gamla kirkjugarði er ein liður í, at fríðka um umhvørvið. Hetta við vón um, at gamli kirkjugarður kann gerast eitt hugnaligt savningarstað fyri lokala fólkið.
Tað er felagið Hjálpirót, ið stendur fyri fríðkanini.
Martin K. Kristiansen.


text:
Samlað inntøka
Samlað inntøka er inntøkan hjá tí einstaka, áðrenn skattur og onnur lógarkravd gjøld eru drigin frá.
Samlaða inntøkan er uppgjørd árliga hjá øllum 15 ár og eldri.
Orðalýsingar:
- Inntøka er inntøka frá løn fyri arbeiði og yvirskot frá egnum virki, veitingar frá tí almenna, so sum pensjón, dagpeningur, rentustuðul og lestrarstudningur, umframt ognarinntøka, so sum rentuinntøkur, virðisbrævavinningur o.a. kapitalinntøkur..
- Tøk inntøka er inntøkan hjá tí einstaka, eftir skatt og onnur lógarkravd gjøld.
- Miðinntøka er tann mittasta inntøkan, t.e. tann inntøkan, sum býtir talið av øllum borgarunum í Føroyum í tveir eins stórar bólkar. Helvtin av borgarunum hevur størri inntøku og hin helvtin minni inntøku enn miðinntøkuna.
- Miðal inntøka er roknað sum eitt vanligt miðal.
- Inntøkan í einum persentilrúmi er miðal inntøkan hjá persónunum í persentilrúminum.
Sí eisini Tøk inntøka, Javnvirðisinntøka, Inntøkubýti og Fátækraváði
Tøk inntøka, samlað inntøka og skattur verða uppgjørd hvørt sær. Tað er tí ikki neyvt samsvar ímillum skatt og munin á samlaða og tøkari inntøku. Hetta kemur av tí, at hóast flestu persónar í einum ári eru í sama kvantilrúmi, so er hetta ikki altíð galdandi. Til dømis kemur fyri, at persónur við høgari samlaðari inntøku lítlan ella ongan skatt hevur, av tí hann í hesum árinum hevur óvanliga stóran framfluttan frádrátt.
Orsøkin til at inntøkutølini eru eitt gott ár afturút er, at skattaskráin hjá TAKS, sum er grundarlagið undir inntøkuuppgerðini, ikki er liðut uppgjørd fyrr enn gott og væl eitt ár eftir uppgerðarárið.


text:
Tá ung eru tilvitað um síni egnu mørk og mørkini hjá øðrum, duga tey betur at siga frá og skapa felagsskapir, har persónlig mørk verða vird.
Í døgunum 4. til 8. februar ferðast tiltakið Vika sex 2019 til allar yrkis- og miðnámsskúlar í Føroyum.
Evnið er “MERK MØRK”, tí tað er ein sannroynd, at farið verður út um mark, bæði síni egnu og mørk hjá hvør øðrum.
Við tiltakinum “MERK MØRK” vilja fyriskipararnir varpa ljós á mørk, har víst verður á ymiskar støður, har farið verður út um mark. Endamálið er, at fáa tey ungu at hugsa um týdningin av mørkum og hugleiða um:
– Hvørjar avleiðingar eru av at fara út um mark?
– Hussu merkja vit mørkini hjá okkum sjálvum og øðrum?
– Hvussu tryggja vit, at vit halda okkum innanfyri mørkini hjá hvør øðrum?
Tað er umráðandi, at hugsa um mørk í teimum ymisku rúmunum, sum ung ferðast í – eisini í talgilda heiminum.
Tað er av alstórum týdningi fyri trivnaðin hjá teimum ungu, at tey skilja týdningin av mørkum, og tora at gera vart við síni egnu mørk. Tilvitan um mørk hevur týdning fyri at viðurkenna mørk hjá øðrum og kenna avleiðingarnar, um tey ikki virða hesi mørk.
Persson & Dahl framføra til tiltakið, og høvi verður at fáa eitt prát við fyriskipararnar. Eisini ber til at luttaka í spurnakapping, fáa ymiskt tilfar, prøvar o.a., ið er aktuelt fyri átakið “MERK MØRK”, kynslív og kropp yvirhøvur.
Vit enda viku sex 2019 í Perluni hóskvøldið 7. februar kl. 20.00 við fyrilestri við Marini í Dali, lækna.
Marin hevur gjørt høvuðsritgerð um keldur til vitan um sexualitet millum ung í Føroyum. 900 miðnámsskúlanæmingar hava luttikið í kanningini. Hetta er fyrstu ferð, at vit hava tøl, sum viðgera evnið, og sostatt er hetta eitt nýtt grundarlag til at skilja, hvar ung fáa vitan um sexualitet, og hvørji evni tey ynskja meira vitan um.
NÆR OG HVAR
Mánadagin 4. feb. Glasir, Tórshavn kl. 10.15 – 11.30
Mánadagin 4. Feb. Glasir, Tórshavn kl. 12.25 – 13.40
Týsdagin 5. feb. Miðnám á Kambsdali kl. 09.00 – 10.15
Týsdagin 5. feb. Tekniski Skúlin í Klaksvík, Spinnaríið kl. 13.00 – 14.15
Mikudagin 6. feb. Miðnám í Suðuroy kl. 11.55 – 13.25
Hósdagin 7. feb. Miðnám í Vestmanna kl. 12.30 – 14.00
Hóskvøldið 7. feb. Vitan um sexualitet millum ung í Føroyum v/Marini í Dali, lækna, Perlan, Tórshavn kl. 20.00
Vegna fyriskipararnar
Apotekið, Amnesty, Fólkaheilsuráðið, Føroya Politi, Gigni og Sig frá!


text:
22. juli 2014
Svenning Reinert riðið kapp í 65 ár
Hetta árið gjørdist Svenning nr. 2 í sínum flokki, hann reið á hestinum Ørvaodd sum farbróðurin Tummas átti. Árið eftir skuldi teir báðir aftur royna seg á ólavsøka, men tá bleiv Ørvaoddur ákoyrdir av einum lastbili sjálva ólavsøkuaftan. Hesturin kom livandi frá óhappinum, men kundi sjálvsagt ikki renna kapp dagin eftir. Svenning gjørdi tó ikki mætari enn at lána ein hest frá Hera Jensen, hesturin var óskøddir, men skjótt var gjørt av, hann fekk skógvar undir og klárt var. Hesturin ið nevndist Sjeik rann so mikið væl, at hann bar Svenning á mál til eina fyrstu virðisløn. Hetta í einari minniligari kapping sum nógvar søgur eru fortaldar um seinni.
Nú var so fyrsta, fyrsta virðislønin hjá Svenningi komin undir land, síðani tá eru tó nógvar komnar afturat í skjáttuna hjá stillføra manninum úr Norðadali.
Svenning sigur at tað eru bert tvær ólavsøkukappríðingar, ið eru dotnar burturímillum hjá honum øll hesu árini, tey árini hevur hann verið til skips. Men hann hann hevur tó luttikið í kappríðing á hvørjum árið.
Spurdir um hvussu ofta hann hevur verið á baki til kappríðing, sigur Svenning at tað man liggja um einar 200 kappingar. Hann sigur víðari, at sjálvt um kappríðing verður mettur sum ein harður ítróttur, hevur hann ongantíð verið í nakrari vandastøðu og vil hann viðmæla øllum ið hava møguleika til tess at royna hetta.
Vit spyrja sjálvandi eisini Svenning hvussu leingi hann ætlar at halda áfram at ríða kapp, Svenning er skjótur at svara, at hann veit at einaferð má hann leggja árarnar inn. Men enn tekur hann so eina kapping at gangin og at so leingi heilsan og hugurin er har, ætlar hann at halda áfram.
Ólavsøkuaftan í ár verður eisini serlig fyri Svenning Reinert, hann hevur fingið heiðurin at ríða fremst í ólavsøkuskrúðgonguni. Føroymeistarin í tvíspor árið fyri, hevur vanliga tann heiður at bera flaggið, men Zacharis R. Jakobsen hevur sjálvboðið latið flaggið til Svenning, hetta fyri at kunna hátíðarhalda hendan merkisdag við 65 árum í kappríðing.
Svenning fer til skrúðgonguna við sínari egnu ryssu, hon eitur Brynja, er 19 ár og gult blandingsross. Hetta er sama rossið sum Svenning fer at ríða kapp við ólavsøkudag.
Ingen kommentarer:
Abonner på: Kommentarer til indlægget (Atom)


text:
Áheitan á politiska myndugleikan.
2021-07-01 09:07
Aftur í ár, 7 árið á rað, er stórur ágangur á land okkara frá kriminella terrorfelagsskapinum Sea Shepherd Society og leiðara tess, Paul Franklin Watson.
Taktikkur teirra í ár tykist verða, at felagsskapurin fíggjar ferð og uppihald hjá norðurlendingum til land okkara við tí endamáli, at hesi skulu dokumentera “the Faroese psycopaths tradiotional blood sport”.
Felagsskapurin ferðast fullkomuliga ótarnaður kring land okkara og brýtur allar lógir, ið hava við grindadráp at gera og úrslitið er, at miðilin Face Book eins og ávísir - serliga enskir - miðlar, válka sær í hatrinum frá Sea Shepherd mótvegis okkum.
Mærvitandi er løgtingið okkara lóggevandi forum og tí skal áheitanin - kravið um tit vilja - vera, at tit beinanvegin seta í verk lógar- ella kunngerðartiltøk, ið einaferð með alla banna øllum, ið kunnu ávísast at hava nakað sum helst samband við felagsskapin Sea Shepherd Society og tess leiðara, Paul Franklin Watson - eftirlýstur á reyða listanum hjá Interpol - innferðarloyvið til land okkara.
Tað ER tykkara skylda at verja land okkara.
Tað er tykkara skylda at verja fólk okkara og ikki minst er tað tykkara skylda, at verja okkara sjálvsøgdu rættindi at gagnnýta tað tilfeingið, ið okkum frá náttúrurnar hond er givið.
Tit eiga næsta leikin.
Vinaliga
Magnus Hansen


text:
Børnini gerast kastibløka av væntandi stýring
2021-07-19 13:30
Eg gjørdist ikki sørt forfardur, tá ið eg frætti umvegis foreldur, at nýggi dagstovnurin, ið bygdur verður úti á Norðoyri, ikki verður klárur at taka í nýtslu til ásettu tíð. Tískil verður hann heldur ikki klárur tá ið dagstovnarnir skulu byrja gerandisdagin aftur eftir lokna summarferiu.
Ongin fráboðan ella kunning er send býráðslimum, heldur ikki mær, ið eri limur í nevndini Børn og Ung, har júst hetta málið hoyrir heima.
Áðrenn borgarstjórin fór bringuprýddur út til Svínoyar at eta veitsludøgurða saman við drotningini, fekk hann í skundi sent eitt ófrættakent bræv til foreldur at børnum í kommunu okkara. Boðini vóru at barn teirra enn einaferð skal flyta dagstovn. Hetta merkir samstundis, at júst hesin einstaki árgangur av børnum skal gera í alt 3 skiftir undir eitt ár.
At boðini komu fríggjamorgunin tykist næstan tilætlað. Hví blivu boðini ikki send fyrr? Hví bíða til fríggjamorgun beint áðrenn drotningavitjan? Hví senda boð beint áðrenn vikuskiftið og beint sum stovnarnir lata aftur fyri summarið?
Hetta virkar mest til at vera ein elegentur háttur at sleppa undan dialoginum við tey foreldur at børnum, ið nú standa við svið og soð. Foreldur ið eru ørkymlaði og skuffaði, av teimum lyftum, ið annars hava verið givin.
Nú skulu børnini gera 3 skiftir innan eitt ár.
Tað ringast av øllum er, at alt hetta kundu vit sloppið undan, um meirilutin fylgdi upprunaligu býráðssamtykini, ið gjørd var um nýggjan dagstovn á Norðoyri, tí har var lagt upp til at hesin stovnur skuldi skipast sum sjálvstøðugur stovnur - altso uttan at børn skuldu flytast úr hvørjum herðastahorni í býnum.
At hoyggja soleiðis runt við børnum og foreldrum, er als ikki í tráð við tey Barna- og Ungdómsvirðir, ið vóru fest á blað saman við umboðum úr allari skipanini. Sum kommuna eiga vit at virka fyri tryggum umstøðum hjá børnum at vaksa upp í. At geva foreldrum tryggleika, so tey merkja umsorganina og møguleikarnar fyri menning av teimum børnum, ið vit sum kommuna hava ábyrgdina av stóran part av teirra lívi.
Hóast fundur hevur verið skipaður millum formannin í Børn og Ung, og foreldur at børnum í nýggja barnagarðinum, so lætst eingin at lurta eftir teimum ørkymlaðu foreldrum, ið settu viðkomandi spurningar - millum annað um tey kundu fáa trygd fyri at stovnurin fór at vera liðugur til tíðina.
Her má takast annað skinn um bak, um vit skulu halda fast í góðu gongdini, ið hevur eyðmerkt kommunu okkara við vaksandi inntøkum, fólkavøkstri og burðraravlopi.
Jógvan Skorheim
býráðslimur


text:
Svínakrím
Svínakrímið herjaði í fleiri londum kring allan heimin í 2009, og granskararnir siga, at tað var ymiskt, hvussu nógv mannalív sjúkan kravdi í teimum einstøku heimspørtunum. Eitt nú nevna teir, at 51 prosent av teimum, sum doyðu, búðu í Afrika og Landsynningsásia, hóast bara 38 prosent av fólkinum í heiminum búgva har. H1N1, sum svínakrímvirusið eitur, bleiv fyrstu ferð staðfest í Meksiko í 2009. Haðani breiddi tað seg til USA og síðani út um heimin.
Altjóða heilsustovnurin WHO sigur, at umleið 18 500 fólk eru deyð av svínakrími.


text:
Vit senda tykkum hervið frágreiðing frá brúkarafelagnum
Skynsamur Fjarhiti, sum vit í nevndini hava ætlað at sent tykkum í longri tíð.
Tíðin gongur skjótt, serliga nú tá vit eru rakt av hesi korona-kreppuni.
Øll 14 eigarafeløgini í Tórshavnar kommunu, sum brúka
fjarhita, skipaðu seg í brúkarafelagið Skynsamur Fjarhiti í mai 2019. Brúkarafelagið
fevnir um fleiri enn 1200 húsarhald í Hoyvík, Tórshavn og Argjum.
Endamálini við at skipa okkum í eitt slíkt brúkarafelag
eru fleiri. Fyri tað fyrsta vísa vit á, at útrokningargrundarlagið fyri prísi
fyri fjarhita er skeivur og hevur verið skeivur í mong ár. Hetta viðførir, at
fjarhiti er 17% dýrari enn at hava oljufýring, um vit hyggja eftir uppseting,
íbinding og nýtslu í eitt longri áramál. Vit eru sum húsarhald áløgd at brúka
fjarhita, og hava, sum tey einastu í landinum, mist fría valið, hvussu vit
ynskja at upphita okkara heim. Henda støða gerst serliga óunnilig, nú aðrar
grønar loysnir vísa seg á marknaðinum, sum eru væl bíligari, tá vit hyggja
eftir uppseting og nýtslu í eitt áramál.
Vit leggja dent á, at fjarhiti er ein umhvørvisvinarlig
loysn í mun til at endurvinna orku, sum annars fer til spillis frá
brennistøðini á Hjalla og SEV. Vit biðja um at fáa innlit í, hvussu alt hetta
við fjarhita riggar. Til dømis hvussu orkueffektiv loysnin er, hvussu nógv
hitatap er á leiðini, hvussu roknskapurin fyri at veita hesa tænastu sær út og
hvørjar ætlanir, avbjóðingar og ætlanir liggja fyri framman. Tað, sum vit eru
sera ónøgd við, er høgi prísurin og órímiliga støðan sum heild hjá
fjarhitabrúkarum. Hetta verður lýst í frágreiðingini hjá Kappingareftirlitinum ”Fjarhiti
í Tórshavn” frá mars 2017. Frágreiðingin er almenn á heimasíðu teirra. Ein stórur
trupulleiki, sum Kappingareftirlitið vísir á, er, at alt økið við fjarhita er
púra óregulerað, – her eru ongar almennar reglur og rætningslinjur.
Brúkarafelagið Skynsamur Fjarhiti skipaði seg aftaná
aðalfundin við Brian Rasmussen sum formanni. Hini í nevndini eru Jan Mortensen,
Søren Antoft, Jóannes Jacobsen og Lis Mortensen. Tey eru øll frá eigarafeløgum
í Hoyvík.
Brúkarafelagið hevur samskift við leiðsluna hjá Fjarhitafelagnum
og nevndina fyri Fjarhitafelagið um spurningar okkara. Nógv viðurskifti eru
løgd á borðið. Vit spyrja, hví prísurin er so høgur og hví so lítið
gjøgnumskygni er við roknskapinum hjá Fjarhitafelagnum? Vit spyrja, hví
prísurin ikki verður roknaður út eftir, hvat tað kostar at veita hesa tænastu? Vit
hava eisini lagt fram ynski um, at brúkaraumboð gerast partar av nevndini fyri
Fjarhitafelagið.
Í oktober var arbeiðið hjá nevndini í brúkarafelagnum Skynsamur Fjarhita komið so langt, at vit kundu bera út ein faldara til øll húsarhald í teimum 14 eigarafeløgunum, sum mynda brúkarafelagið. Faldarin lýsti nýggja brúkarafelagið og teir spurningar, sum vit arbeiða við. Vit vóna, at tit høvdu gleði av hesum faldara.
Í oktober sendu vit eisini eitt kæruskriv til Tórshavnar
kommunu, SEV, Fjarhitafelagið og nevndina í Fjarhitafelagnum, sum eru umboð
fyri eigararnar, nevnliga Tórshavnar Kommuna og SEV. Í kæruskrivinum vístu vit
á, hvørji viðurskifti vit eru serliga ónøgd við, og at vit ynskja eitt nógv
betri samstarv við Fjarhitafelagið og eigararnar. Vit bóru eisini fram ynski um
at styrkja innlitið hjá brúkarum við at fáa umboð fyri brúkararnar í nevndina
hjá Fjarhitafelagnum.
Fjarhitafelagið kallaði okkum inn til ein fundar stutt
aftaná, og her fingu báðir partar lagt fram nakað av tí, sum vit skulu fáa uppá
pláss komandi tíðina. Ein av uppgávunum er at fáa fakta uppá pláss, tvs hvørji
tøl arbeiða vit útfrá og hvørji tøl arbeiðir Fjarhitafelagið útfrá.
Tann 10. mars var ein tekniskur fundur millum
brúkarafelagsnevndina og umboð fyri Fjarhitafelagið, har vit hugdu nærri eftir
parti av grundarlagnum fyri, hvussu prísur fyri fjarhita verður útroknaður.
Okkara útrokningar vísa, at fjarhiti er 17 % dýrari enn oljufýring og 50%
dýrari enn t.d. jarðhiti. Fjarhitafelagið hevði hin vegin aðrar útrokningar,
sum vit nú hava høvi at hyggja nærri eftir. Tað er týdningarmikið, at vit fáa
eitt gott innlit í hesi viðurskifti og á tann hátt finna fram til eina støðu,
sum er nógv betri fyri okkum fjarhitabrúkarar.
Corona-kreppan steðgaði øllum fundarvirksemi, og vit
vænta, at hetta um stutta tíð kann fara í gongd aftur varliga. Í næstum vænta
vit innkalling til fund við leiðsluna og alla nevndina fyri Fjarhitafelagið,
sum eru umboð fyri Tórshavnar kommunu og SEV.
Ætlanin var at kalla inn til aðalfund í september, men
hetta varð seinkað, tí samskiftið við Fjarhitafelagið varð drúgvari enn ætlað.
Vit vóna, at umstøðurnar at skipa fyri fyrsta regluliga aðalfundi verða til
staðar í nærmastu framtíð. Til tá mugu vit samskifta á annan hátt.
Tit eru sjálvsagt vælkomin til at deila hetta
kunningarskriv víðari. Um tit hava spurningar, hugskot ella ynskir til nevndina
eru tit vælkomin at seta tykkum í samband við okkum.
Vinalig heilsan
Vegna nevndina fyri Brúkarafelagið Skynsamur Fjarhiti
Brian R. Rasmussen, formaður
Jan Mortensen
Søren Antoft
Jóannes Jacobsen
Lis Mortensen, skrivari
skynsamurfjarhiti@gmail.com


text:
Arktisk kommando á Krígssavninum
Fríggjadagin 12. februar 2016 vitjaðu umboð fyri Arktisk Kommando Krígssavnið.
Færøernes Kommando, eisini nevnd Marinestationen, varð í 2012 umskipað til Arktisk Kommando, við virksemi í Nuuk og í Tórshavn.
Setningurin fyri Arktisk Kommando ljóðar soleiðis:
“Arktisk Kommando er myndugleiki í donsku Verjuni. Fremsti setningurin, er, í friðartíð, at tryggja fullveldið í ríkisfelagsskapinum við vaktarhaldi kring Føroyar og Grønland. Eisini tekur Kommandoin sær av ymskum samfelagsuppgávum, so sum eftirliti við fiskivinnu, sjóbjarging, sjúkraflutningi o.ø.”
Í Havn heldur Arktisk kommando til í hølum hjá MRCC.
Á myndini eru f.v.: Chef for Arktisk kommando, Færøerne – Kommandørkaptajn Per Højgaard-Jensen, Defence Attaché Denmark – Captain US Navy, James F. Gibson – og Karl Jóhan Nielsen, formaður fyri Krígssavnið.
dp
Lagt út 16-02-2016 sj


text:
Korona, ein trong troyggja og nakrir óðir kekkar eru nakrir av tættunum í hesi ljóðmynd, sum er bygd á samrøður við dómararnar í dystinum, Bárður og Jógvan, umboðsmannin hjá evropeiska hondbóltssambandinum, EHF, Kristian Johansen og samskiparan hjá føroyska hondbóltssambandinum, HSF, Ára Rouch.
Tí fríggjadagin 30. apríl 2021 spældu Føroyar og Kekkia landsdyst í hondbólti. Føroyar vunnu og talan var um besta úrslitið nakrantíð hjá A-landsliðnum.
Men dómararnir vóru føroyingar, sum ongantíð høvdu dømt altjóða dystir áður. Hvussu tað ber til, er tað, Óvæntaða uppgávan snýr seg um.
Hetta er søgan um, hvussu landsdysturin varð útsettur í fleiri umførum og allar tær hugsandi og óhugsandi støðurnar, Bárður Brimvík og Jógvan Skeel Nolsøe komu í, eftir at teir játtaðu at døma dystin.
Jógvan og Bárður í Kringvarpinum í sambandi við upptøkurnar, sum eru gjørdar til hesa ljóðmyndina (Mynd: Rólant Waag Dam)


text:
Matoyðsl-appin klár at brúka!
Frá í dag av kunnu fólk fara til handils við fartelefonini og samstundis vera við til at minka um matoyðsl.
Tað ljóðar einfalt, og tað er tað eisini, tí í dag riggar appin Too Good Too Go í Føroyum. Appin ger tað lættari fyri brúkaran at keypa mat, sum annars vildi verið tveittur burtur av handlunum – altso matvørur, ið ikki eru seldar áðrenn seinasta søludag.
Frá í dag av eru allir Á handlarnir at finna í Too Good To Go, har teir hava posar við vørum til sølu. Ein posi við vørum kostar 29 krónur. Í posanum eru ymiskar matvørur, sum flestu okkara brúka í gerandisdegnum: Pálegg, grønmeti, frukt og mjólkavørur.
Men hvar kemur appin inn í myndina? Jú, tú keypir posan á appini og rindar beinanvegin, fert til handilin, vísir kvittanina á telefonini, og síðani fært tú posan heimvið. Skjótt, lætt og ómakaleyst.
Herfyri vunnu Á handlarnir virðisløn frá Felagnum Føroysk Marknaðarfólk fyri átakið “Minka um matoyðsl”, har nýggja appin er ein týdningarmikil liður í átakinum.
Á-handlarnir eru 12 í tali, og hvønn gerandisdag vera serligu posarnir til keyps, og kunnu avheintast ásett tíðarskeið hvønn dagin.
GG: posarnir kunnu bert keypast á appini og IKKI inni í handlunum!


text:
KOM BARA INN – EG SKAL IKKI GRÁTABook now
Leikurin snýr seg um persón, ið verður sendur til Danmarkar fyri at fáa viðgerð fyri mjadnasjúku. Leikurin setur tískil orð á, at føroyingar í fleiri áratíggju vórðu sendir til Danmarkar til viðgerðar – eitt evni ið annars ikki er nógv lýst í Føroyum.
Leikurin lýsir veruligar hendingar, sum Jógvan Andrias hevur upplivað sum smádrongur, hvørs ólukkuliga útfall var einsemi og vónloysi. Og sum hann hevur stríðst fyri at vinna á, og nú er klárur at siga frá.
*Prísur er uttan avgreiðslugjald


text:
Wikipedia:Hendingar/21. november
Hin 21. november:
- 1789 - North Carolina gerst 12. staturin í USA.
- 1877 - Edison boðar frá at hann hevur uppfunnið fyrsta ljóðupptøkutólið, sum kallast fonograf.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Håkan Ericson og Eli Hentze hava sett navn á teir fyrstu ellivu, ið byrja á vøllinum í HM-undankappingardystinum móti Ísrael
——————
Í kvøld spæla Føroyar og Ísrael HM-undankappingardyst fyri A-landslið við monnum. Dysturin verður á Tórsvølli, og byrjar klokkan 19:45.
Føroyski hópurin hevur verið saman síðan mánadagin. Tvær venjingar hava verið á skránni, og nú er greitt, hvørjir teir fyrstu ellivu verða, ið høvuðsvenjarin, Håkan Ericson, og hjálparvenjarin, Eli Hentze senda á vøllin frá byrjan.
Gunnar Nielsen, ið eisini er liðskipari, verður í mál, og í verjuni verða Rene Shaki Joensen, Odmar Færø, Sonni Ragnar Nattestad og Gilli Sørensen. Miðvøllin manna Jákup Andreasen, Brandur Olsen, Gunnar Vatnhamar, Sølvi Vatnhamar og Meinhard Olsen. Fremsti maður verður Klæmint Olsen.
Teir, ið sita klárir at koma inn, eru Teitur Matras Gestsson, Mattias Lamhauge, Heini Vatnsdal, Heri Hjalt Mohr, Daniel Johansen, Hørður Askham, Kaj Leo í Bartalsstovu, Petur Knudsen, Tróndur Jensen, Hallur Hansson, Jóan Símun Edmundsson og John Frederiksen.


text:
- Tíðindi, mentan og ítróttur
Jógvan skal syngja "Forget Her"
Líkt er til, at amerikanski sangarin og sangskrivarin Jeff Buckley, sáli, er heilt stóra fyrimyndin hjá Jógvani Joensen úr Fuglafirði, sum hevur sungið seg heilt til beinleiðis konsertsendingarnar í X-factor.
Í fyrsta liveshowinum fer Jógvan Joensen at syngja sangin "Forget Her" hjá Jeff Buckley.
Sí: Hetta syngja X-factor luttakararnir fríggjakvøldið
Seinasta fríggjakvøld sang Jógvan eisini ein Jeff Buckley-sang, tá hann bergtók Linu Rafn við "Lover You Should've Come Over".
So verður spennandi at vita, hvussu Jógvan Joensen megnar at framføra stórbæra lagið "Forget Her", sum tú kanst hoyra niðanfyri:


text:
Tað fyrsta FIFA spælið ið kom út, var FIFA International Soccer í 1993. Hetta spælið hevði 16-bit grafikk, brúkti ikki nøvnini hjá veruligum leikarum og kundi bert spæla sum landslið. Størri broytingar vóru í FIFA 96, har 3D grafikkur bleiv nýttur og fyri fyrstu ferð vóru veruligur fótbóltsleikarir í spælinum og veruligar fótbóltsdeildir. FIFA: Road […]
Category Archives: Fifa
Hvat er nýtt í FIFA 22? Eitt nýtt sermerki í FIFA 22 er “HyperMotion gameplay technology” sum einans er at síggja í PlayStation 5 og Xbox Series X/S. Her hava EA lagt meira enn 4000 nýggjar animatiónir til leikarirnir, sum ger at dystir verða enn meira dynamiskir og veruligir. Career mode fær eina ordans dagførðing, […]
FIFA eCup hevur til endamál, at vinna pening til Krabbameinsfelagið. Hví hava vit valt at vinna pening ígjøgnum FIFA og ikki á onkran annan hátt?Teir flestu av okkum, ið fyriskipa FIFA eCup, hava spælt FIFA síðan vit vóru smádreingir í 90unum og fyrst í 2000. FIFA spølini hava fylt ótrúliga nógv sosialt fyri okkum allir […]
Sera nógvir føroyingar spæla Fifa. Um man tekur onnur spøl, sum eru við á e-pallinum her í Føroyum, so er tað helst einki annað spæl, sum hevur ein líka breiðan aldursbólk.Tó er tað eingin stór afturvendandi kapping ella felagsskapur, ið samlar allar leikarnar saman. Hetta noyðist ikki at vera ein trupuleiki, ið avmarkar nøgdina av […]
Fifa er tað størsta og kendasta fótbólts spælið í heiminum. Umleið 9,5 milliónir aktivir spælarir eru skrásettir, umleið 800.000 fólk eru aktiv um dagin. Fyri at fólk kunnu vísa hvat tey duga í spælinum, so posta tey nógv á youtube, m.a. brot frá málum, feilir og nógv annað. Fifa Kanalir EA sum hava gjørt spælið […]
Nógvir altjóða fótboltsleikarir spæla fifa i frítíðini, til dømis stóra verðins stjørnan Kylian Mbappe sum spælir við franska landsliðnum og PSG. Stóru fótbóltsstjørnurnar Erling Haaland, Joao Felix, Trent Alexander Arnold, Diogo Jota og Kevin De bruyne hava allir verið nógv brúktir til marknaðarføring av Fifa 21. Diogo Jota hevur verið ímillum top 100 í einari […]
Hjá August ”Agge” Rosenmeier byrjaða alt tá hann, sum 7 ára gamal, sníkti seg inn í kamari hjá stórabeiggjanum at spæla Fifa, tá beiggin ikki var heima. Skjótt gekk tað hjá lítla August, sum aftaná bert eitt ár longu var so miki góðúr at hann vann beiggjan so lættliga, at man skuldi trúð at teir […]
Í næstum verður nógvur dentur lagdur á e-fótbólt í Føroyum. Tað snýr seg um nýstovnaðu Fifa kappingina, Fifa e-cup, ið er gjørd í samstarv við eSport Føroyar og nakrir vinnulívsmenn sum brenna fyri fifa. Í útlondunum er e-fótbóltur støðugt veksandi og er blivið so stórt, at allar tær størstu fótbólts deildirnar so sum Premier League, […]
Vit eru nakrir vinnulívsmenn sum saman við eSport.fo vilja stuðla Krabbameinsfelagnum, tí at vit allir hava onkursvegna havt krabbamein tætt at lívi okkara. Ein okkara fekk staðfest krabbamein í 2015 og mátti skurðviðgerðast og í gjøgnum drúgva viðgerð. Í tíðini tá sjúkan var uppá tað ringasta, veitti krabbameinsfelagið sera góðan stuðul ið var kærkomin og […]
eSport.fo ætlar at hýsa FIFA kappingum á hvørjum summari, og í summar verður tað fyrstu ferð at vit royna tað. Vit hava ikki roynt júst hetta áður, men vit vóna at allir fótbóltsfjepparar hava áhuga fyri at verða við! Vit hava fýra básar við FIFA, og vit ætla tískil at bjóða øllum at verða við, […]


text:
Danir hava nú lagt út startlistan til DM á stuttgeil 2017, sum verður í Greve Svømmehal hósdagin til sunnudagin 9. – 12. november. Og tað eru sum ikki einaferð útlit til føroysk heiðursmerki, bæði hjá svimjarum við føroyskum og donskum svimjitjóðskapi.
Hósdag 9. november
- Í 100 blandað hevur Magnus Jákupsson triðbestu tilmeldingartíð.
- Í 800 frí hevur Óli Mortensen bestu tilmeldingartið, meðan Frans Johannessen hevur triðbestu og Alvi Hjelm 9. bestu.
Fríggjadag 10. november
- Í 200 frí hevur Óli Mortensen 17. bestu tilmeldingartíð.
- Í 400 blandað hevur Alvi Hjelm fjórbestu tilmeldingartíð, og Frans Johannessen fimtbestu.
- Í 50 firvald hevur Markus Joensen 16. bestu tilmeldingartíð.
Leygardag 11. november
- Í 100 rygg hevur Magnus Jákupsson triðbestu tilmeldingartíð.
- Í 50 frí hevur Markus Joensen 48. bestu tilmeldingartíð.
- Í 1500 frí hevur Óli Mortensen næstbestu tilmeldingartíð, eitt lítið vet aftanfyri danska Alexander Aslak Nørgaard.
Sunnudag 12. november
- Í 200 blandað hevur Alvi Hjelm 10. bestu tilmeldingartið.
- Í 50 rygg hevur Magnus Jákupsson triðbestu tilmeldingartíð, og Markus Joensen 23. bestu tilmeldingartíð.
- Í 400 frí hevur Frans Johannessen bestu tilmeldingartið, meðan Óli Mortensen hevur fjórbestu, og Alvi Hjelm 13. bestu.
Annars er eitt hitt mest merkisverda við hesum DM á stuttgeil 2017, at teir báðir størstu profilarnir hjá dønum ikki eru við, nevniliga Pernille Blume og Rikke Møller Pedersen.
Tær mugu tí eftir øllum at døma úttakast ‘subjektivt’, til at lúka tær treytir sum danir sjálvir hava sett sínum svimjarum, har hetta DM er einasta úttøkustevna.
Orsøkin er fyri so vítt heilt ókey, at tær eru upptiknar av World Cup í Asia, um somu tíð.
Men tó so, ikki nøkur serliga góð upptakt hjá dønum, til EM á heimabana í desember, at teirra allarbestu kvinnur velja hesa meistarastevnu og úttøkustevnu frá.
Á harrasíðuni er uppmøtingin betri, og her hava vit so eisini hesar føroyingarnar, har Óli og Alvi luttaka bæði her og á FM á stuttgeil, um somu tíð.


text:
Vár heiðrað við virðisløn13. november 2018
Vár Berghamar Jac0bsen, sum undirvísir í leiklist her á Glasi, fekk í farnu viku handaða Barnamentanarvirðisløn Tórshavnar Býráðs 2018. Hon verður latin sama dag sum Mentanarvirðislønir M.A. Jacobsens. Virðislønirnar eru 35.000 kr. hvør.
Vár hevur millum annað skrivað og leikstjórnað sjónvarpsrøðina “Likkulikkuleia”, sum hon saman við ommuni úr Dali gjørdi til fólkaogn. Hon hevur eisini skrivað útvarpsleikin “Luddi og Lundisa”, leikritið til jólakalendarin og sangleikin “Jól í grannalgnum” og verið við til at geva út søgufløguna “Søguskríni”.
Í grundgevingini varð millum annað sagt, at “Vár hevur við sínum fjølbroyttu gávum og livandi hugflogi givið føroyskum børnum ein litríkari og stuttligari heim at liva í”.
Vit eru errin av Vár og ynskja henni hjartaliga til lukku.


text:
Bragdið skipaði fyri kastikapping í Tórshavn leygardagin 3 Februar. Hetta var fyrsta kapping hjá Rógva, Randi og Heri, eftir at tey vóru á venjingarlegu í Vaxjø.
Tað var nógvur vindur meðan kapping fór fram, og darvaði hetta rættuliga
nógv.
Úrslitini vóru:
Spjótkast:
Rógvi Højgaard, Bragdið 48.50 m
Randi Kúrberg, Bragdið 26.50 m
Hamarkast:
Randi Kúrberg, Bragdið 33.83 m
Heri Ziska, Bragdið 43.26 m
Diskuskast:
Heri Ziska, Bragdið 42.83 m
Viðmerkjast kann, at Randi nú er byrja at kasta við trimum snúðningum í
hamarkast, so tað er lovandi, at hon kastar so langt í hennara fyrstu
kapping við nýggja teknikkinum.
Hjá Hera kann viðmerkjast, at hetta er tað longsta, hann hevur kasta síðan Oyggjaleikirnar í 2003, og einans 2 cm
styttri enn hann, ið vann bronsumerkið í Hetlandi.


text:
Krøv til rottangar
Umhvørvisstovan hevur latið gjørt vegleiðing í samband við krøv til rottangar í Føroyum.
Í vegleiðingini hevur Umhvørvisstovan sett vegleiðandi krøv, sum skulu virka fyri, at rottangar, sum framyvir verða settir niður, eru lættir at tøma og røkja. Til dømis er í vegleiðingini ásett, at allir nýggir tangar skulu hava T-rør í frárenningini, og at reinsirør skulu setast á rørini báðu megin tangan. Annað nýtt krav er, at minstamark er sett fyri, hvussu væl ein tangi skal reinsa.
Vegleiðingin skal eisini forða fyri, at rottangar, sum ikki virka nóg væl, verða seldir í Føroyum.
Kunning til borgarar
Leið ikki sýru, klor ella onnur kemikalii í tangar, hvørki frá vøskum ella skolað niður í WC’num. Slík evni tálma rotingini, umframt at dálka havið.
Lat ikki vatn frá vøskum o.ø. renna óneyðugt. Jú meira vatn rennur í tangar, verri reinsar hann.
Ikki skola t.d. blæur, eingangslappar, vattpinnar, sigarettstubbar og heilivág niður í WC
Viðkomandi lóggáva á økinum
Kunngerd/111-fra-07-09-2009-um-spillivatn
Kunngerd/186-fra-05-11-1993-um-spillvatnsevju-sum-broytt-vid-kunngerd-nr-90-fra-28-september
Kunngerd/53-fra-03-05-1994-um-umhvorvisreglur-sum-seinast-broytt-vid-kunngerd-nr-111-fra-7
Kunngerð um spillivatn ásetir, at alt spillivatn skal reinsast mekaniskt áðrenn tað verður leitt á sjógv. Hetta merkir, at spillivatn frá einum húsarhaldi antin skal leiðast í egnan privatan rottanga, ella í ein størri kommunala rottanga, sum er felags við onnur húsarhald.


text:
HÁTÍÐALØTA: Í februar var borgarafundur í Húsavík um Dalstunnilin, har kunnað var um tunnilsverkætlanina. Nú, tríggjar mánaðar seinni, er klárt at fara undir verkætlanina.
“Koyrandi til Dals um fýra ár.” Soleiðis var yvirskriftin á grein á heimasíðuni hjá Landsverki aftaná borgarafundin í Sólarris í Húsavík fyrst í árinum. Tunnilin til Dals hevur verið ávegis leingi, men nú verður hol sett á. Verkætlanin við tilhoyrandi vegagerð er komin so væl áleiðis, at hakin nú verður settur í.
Hetta fer fram hósdagin 16. mai klokkan 16.00 húsavíkarmegin. Ein tíma undan og undir sjálvari hátíðarløtuni verður bert koyrandi eftir vegnum ígjøgnum bygdina. Ein tekning, sum vísir, hvar koyrandi verður, hvar parkeringspláss eru, og hvar hátíðarhaldið fer fram, kann takast niður her
Skrá fyri hátíðarløtuna
Tað verður Árant Andriasson, virkandi stjóri á Landsverki, sum fer at bjóða vælkomin á staðnum, har hakin verður settur í. Hesa uppgávuna fær landsstýrismaðurin í samferðslumálum, Heðin Mortensen, ið fer at siga nøkur orð í tí sambandi. Síðan verður tað borgarstjórin í Húsavíkar kommunu, Brynhild Sørensen, sum fær orðið.
Aftan á hetta eru øll vælkomin at fáa sær kaffi og lætt ábit inni í Sólarris, har møguleiki eisini verður at taka orðið.
Øll eru hjartaliga vælkomin.
Um verkætlanina
Talan er um ein 2.200 metra langan og 8 metur breiðan tunnil. Afturat tunlinum skulu eisini gerast 200 metrar av vegi húsavíkarmegin og 100 metrar av vegi dalsmegin, meðan 3.000 metrar av verandi vegi skulu breiðkast. Fyrst verður ein arbeiðsvegur gjørdur í Húsavík, og fyrireiking gjørd av lendinum við tunnilsmunnan. Arbeiðið at gera tunnilin fer at taka umleið fýra ár, treytað av at nøktandi játtan verður latin.
Dalstunnilin við tilhoyrandi vegum verður mettur at kosta millum 75-85 mió. krónur.
Útvaldar tekningar av tunlinum við tilhoyrandi vegagerð kunnu takast niður her


text:
8. september 2012
Rossaflutningur verður Tórshavn-Hirtshals tann 27/09 og Hirtshals-Tórshavn 29/09.
Um nakar skal hava ross við er at boða frá skjótast gjørligt.
Meira info fæst á tlf. 511618
Um nakar skal hava ross við er at boða frá skjótast gjørligt.
Meira info fæst á tlf. 511618
6. september 2012
Um nóg nógv teknað seg verður skipað fyri bussi til og frá ársveitsluni sum verður á 62n Airport Hotel tann 15/9. Tekning fer fram við at senda sms "buss" umframt navn og nøgd á fólkum á tlf. 511618
5. september 2012
Fundur í felagshúsinum mikukvøld 12/09 kl 19.
Hetta verður kunnandi fundur um økið. Nevndin hevur m.a. ætlanir at bannað koyring við trailarum á nýggja asfaltinum fyri at verja asftaltið.
Ætlan er eisini at gera reglugerð fyri økið, hallir og breytir so øll kunna fáa størri gleði av okkara hentleikum. Tí vilja vit fegin hoyra frá limum hvat tit halda um hetta. So verður reglugerð orðað sum síðani helst skal góðkennast á komandi aðalfundi. Aftaná fundin er ætlani at hava ein minni fund fyri eigarar av fjósaeindum 8 til 14 um girðingar.
Møtið fjølment.
Við rossakvøðu nevndin
Hetta verður kunnandi fundur um økið. Nevndin hevur m.a. ætlanir at bannað koyring við trailarum á nýggja asfaltinum fyri at verja asftaltið.
Ætlan er eisini at gera reglugerð fyri økið, hallir og breytir so øll kunna fáa størri gleði av okkara hentleikum. Tí vilja vit fegin hoyra frá limum hvat tit halda um hetta. So verður reglugerð orðað sum síðani helst skal góðkennast á komandi aðalfundi. Aftaná fundin er ætlani at hava ein minni fund fyri eigarar av fjósaeindum 8 til 14 um girðingar.
Møtið fjølment.
Við rossakvøðu nevndin
3. september 2012
Ársveitslan verður í Vágum í ár
Ársveitslan hjá ríðifeløgunum (kunning samb. heimasíðuni hjá Vágaríðingarfelag www.vagaross.dk )
Sum kunnugt verður ársveitslan hjá ríðifeløgunum Vágum í ár. Hon verður 15.09.12 kl 19:00
Vit bjóða øllum vælkomnum til veitsluna, ið verður á 62 N Airport Hotel.
Lagt út av Hans Pauli 0 viðmerkingar
Frámerkir: Tiltøk
2. september 2012
FÚSI FØROYAMEISTARI
Seinasta kappingin um FM var í gjár ! Fúsi og Zacharias R. Jacobsen vunnu heystkappríðingina og gjørdist eisini FM vinnarar. Meira um kappríðingina og myndir kemur seinni.
Abonner på: Indlæg (Atom)


text:
Fótbóltsskúlin á Tvøroyri er eitt afturvendandi tiltak fyri børn í aldrinum 6 – 16 ár, ið TB hevur skipað fyri í fleiri ár.
Skráin í ár verður soleiðis:
Týsdagin 9. August 9:30-15:00
Buffé kl 12:00
Onsdagin 10. August 9:30-15:00.
Buffé kl 12:00.
Tórsdagin 11. August 9:30-15:00.
Buffé kl 12:00.
Dagarnir verða hildnir á nýggja vøllinum við Stórá og bufféin verður við Stórá.
Tórsdagin fáa børnini handað eitt diplom, eina húgvu, ein drekkidunk og ein fótbólt.
Foreldur/avvarandi eru vælkomin at verða við til hesa løtu, ið byrjar kl 14:00 í skúlagarðinum í Trongisvágs skúla.
Vit gleða okkum at síggja allar luttakararnar og síggja fram til nakrar stuttligar, læruríkar og mennandi dagar.
Mynd: Fótbóltsskúlin 2015 hjá TB, Jan Smedemark


text:
Fyrsti dagur er farin afturum á Danish Open 2017, við rættiliga góðum úrslitum til føroyingar. Óli Mortensen vann silvur í 400 frí, og Magnus Jákupsson gull í 100 rygg. Hartil vórðu Róland Toftum og Alvi Hjelm nr 1 og 2 í C-finalu í 200 bringu.
Føroyingar í finalu á Danish Open 2017 – Dagur 1
- Óli Mortensen (1996) 3:57.61 og silvur í 400 frí
Besta tíð hjá Óla er 3:56.76 frá Danish Open í fjør
- Magnus Jákupsson (1994) 56.56 og gull í 100 rygg
Besta tíð hjá Magnusi er 55.46 frá Danish Open í fjør
- Róland Toftum (1998) 2:27.98 og nr 18 í 200 bringu
Besta tíð hjá Rólandi er 2:23.72 frá RIG 2016
- Alvi Hjelm (1996) 2:28.25 og nr 19 í 200 bringu
Hetta var persónligt met í mun til 2:30.86 frá Lyngby Open 2017
Fyri Magnus Jákupsson er hetta fyrsta av tveimum stevnum har hann sum danskur svimjari kann kvalifisera seg til HM í Budapest í summar, og er næsti møguleiki á Stockholm Swim Open í apríl mánaða.
Fyri Óla, Róland og Alva galda føroysku treytirnar, har kravtíðarskeiðið er fram til og við FM á langgeil í Vági í mai mánaða, og umfatandi eisini stevnur sum Danish Open og Stockholm Swim Open.
Óli Mortensen er til nú hin einasti føroyingur afturat Páli Joensen sum hevur klárað kravtíð til HM í summar.


text:
Við hesum verður kunngjørt, at Umhvørvisstovan hin 1. juli 2021, við heimild í løgtingslóg um umhvørvisvernd, við seinni broytingum, hevur góðkent:
Smoltstøðina hjá P/F Bakkafrost Farming á Norðtoftum
Góðkenningin er almenn og kann síggjast á Umhvørvisstovuni og her.
Avgerðin kann kærast til landsstýrismannin í umhvørvismálum. Møgulig kæra skal í seinasta lagi 3. august 2021 sendast til: Umhvørvisstovan, Traðagøta 38, FO-165 Argir ella til us@us.fo. Umhvørvisstovan sendir síðani kæruna til landsstýrismannin saman við viðkomandi skjølum.
Um tú hevur spurningar ella viðmerkingar ert tú vælkomin at ringja til Umhvørvisstovuna, telefon 342400, ella at senda okkum ein teldupost us@us.fo« Aftur


text:
So vítt eg dugi at lesa burtur úr startlistunum, so kappast hvørki Magnus Jákupsson ella Pál Joensen á donsku meistarastevnuni í dag. Magnus er sambært vælvitandi keldum enn merktur av at hava ligið við fepri í vikuskiftinum, og vinnaratíðin í 100 rygg í gjár var tí heldur ikki heilt sum ætlað, hóast tað var persónligt met. Pál bíðar til 200 metrar frí, leygardagin.
Soleiðis sum eg skilji tað, so skal Magnus svimja 200 rygg í morgin fríggjadag, har hann hevur bestu tilmeldingartíð, og Pál 200 frí leygardagin har hann hevur nágreiniliga somu (bestu) tíð sum Daniel Skaaning. Til nú hevur Magnus vunnið gull í 50 og 100 rygg við persónligum metum, og Pál gull í 400 frí umframt at hann vegna ov seina tilmelding svam bestu tíð av øllum men ‘uttanfyri kapping’ í 800 frí.


text:
Hesar vaflurnar smakka so væl og so eru tær eisini skjótar at gera. Tað er skjótt at røra deiggið saman, og so tekur tað ikki leingi at baka tær. Um tú fært óvæntaðar gestir ella bara ynskir ein góðan drekkamunn, so eru tær eitt eyðsætt val.
Um tú ikki etur allar, so kann tú bara frysta tær til eitt seinni høvi og síðani hita tær í ovninum á lágum hita í fáar minuttir,
so eru tær sum nýbakaðar.
Glutenfríar vaflur
Uml. 10 vaflubundi
125 g sukur
2 egg
2 tsk vaniljusukur
2 tsk bakipulvur
150 g glutenfrítt havramjøl
100 g fínt maismjøl
100 g eplamjøl
150 g smør
5 dl mjólk
Soleiðis gert tú
- Smelta smørið
- Blanda øll mjølsløgini og bakipulvurið væl saman
- Rør sukur, egg og vaniljusukur væl saman
- Koyr tað smeltaða smørið og mjólkina í eggja/sukur-blandingina og rør væl
- Koyr síðani mjølið so við og við í, ímeðan tú rørir soleiðis at ongir klumpar eru í deigginum.
- Lat deiggið standa og hvíla í 15 min.
- Nú er klárt at baka vaflurnar – legg tær á rist tá tær eru bakaðar, so tær kólna eitt sindur áðrenn tú stáplar tær.
Um Unn
Eg eiti Unn og búgvi í Keypmannahavn, har eg arbeiði við at tillaga talgildar loysnir til tørvin hjá brúkarunum.
Eg havi cøliaki/glutenviðkvæmi og havi tí gjørt bloggin glutenfrifoodie.dk, har tú kanst finna íblástur til góðan og leskiligan glutenfrían mat og bakstur.


text:
Aksel V. Johannesen stúrir fyri fylgjunum av útmeldingunum hjá Jenisi av Rana, landsstýrismanni, um ikki at fylgja tilmælunum frá landsstýrinum. Hetta kann spjaða ótta millum fólk og elva til, at færri vilja lata seg koppseta. Hann hevur tí sett løgmanni fyrispurning.
Jenis av Rana, landsstýrismaður, segði við Vágaportalin í gjár, at hann fer ikki at lata seg koppseta móti korona. Óvissurnar eru ov nógvar, og hann kennir seg ikki nóg tryggan, sigur hann.
Hesin sami landsstýrismaður hevur sjálvur staðið á beinleiðis sjónvarpaðum tíðindafundum, har landsstýrið hevur stongt Føroyar fyri at verja fólkið móti korona. Hetta hevur verið dýrt peningaliga og menniskjaliga – ikki minst fyri tey mongu eldru, sum hava sitið avbyrgd í langa tíð.
Tilmælini frá heilsumyndugleikunum eru greið. Skulu vit basa koronu og fáa okkara frælsi aftur, er neyðugt, at vit koppseta okkum, so vit sum samfelag fáa floksimmunitet.
Sambært okkara heilsumyndugleikum og heimsheilsustovninum WHO er vandin at doyggja ella verða raktur av langtíðarárinum av koronu nógvar ferðir størri enn ein teoretiskur møguleiki fyri at fáa álvarsom langtíðarárin av koppseting.
Sambart somu serfrøði er altíð ein váði við koppsetingum, men váðin er lítil. Og nú tá tey gomlu, sjúku og veiku hava latið seg koppsett og ofrað sítt fyri felagsskapin, so kemur landsstýrismaðurin sum ketta úr høvdatrogi og sigur teimum, at tað, tey hava gjørt, er so mikið vandamikið, at hann sjálvur ikki ætlar at gera tað sama. Hann hevur ongar ætlanir um at ofra seg sjálvan fyri felagsskapin.
Høvdu allir føroyingar gjørt sum landsstýrismaðurin, høvdu kostirnir verið tvinnir. At hildið fram við avbyrging av okkara veikastu og ógvusligum stongsli av samfelaganum í nógv ár, ella latið koronusmittuna ferðast frítt í samfelagnum við teimum ógvusligu fylgjum, sum tað nú einaferð hevði havt.
Avgerðin hjá Jenisi av Rana – og at hann boðar frá henni alment – ger sjálvandi, at onnur fara at aftra seg við koppseting. Hví skulu onnur taka ábyrgd, tá ein landsstýrismaður ikki ger tað?
Vit hava her við ein landsstýrismann at gera, sum beinleiðis gongur móti allari koronutilbúgving, tilmælum og ráðum, sum okkara og alheimsserfrøðin innan heilsuøkið mælir til. Við síni útmelding saboterar landsstýrismaðurin átøkini og tilmælini hjá bæði serfrøðini og Landsstýrinum sjálvum. Tað er sera sannlíkt, at kom ein ráðharri við tílíkari fráboðan í einum av okkara grannalondum, so hevði hann verið koyrdur frá í stundini.


text:
Flokksfelagir úr Skúlanum á Fløtum vitja Dímunar Skúla
30. oktober 2015
Í Dímun eru vit sera fegin um samstarvið við Skúlan á Fløtum. Hetta samstarv innber at børnini í Dímun, eru partur av flokkum í Skúlanum á Fløtum.
Børnini úr Dímunar Skúla eru nakrar vikur um árið í Havn í skúla, men børnini úr Havn vitja eisini hendanvegin. Millum annað hava vit vinarbólkaskipan, soleiðis at børnini í smærri bólkum vitja hendan vegin.
Týsdagin komu Ólavur, Jóhannis, Karin Elisabet og Maiken úr 6. e at vitja Døgg. Ætlanin var at gista eina nátt, men veðrið vildi tað soleiðis at tey gistu tvær nætur. Sostatt fingu vit stundir til eitt sindur av hvørjum. Vit gingu túrar, hjálptu til í fjósinum og vóru ein dag í skúla í Dímun.
« Aftur


text:
MYNSTUR TIL BARNATROYGGJU
Mynstri til barnatroyggjuna ið vann bindikappingina er her!!!
Henda fitta barnatroyggjan kunnu øll binda og hevur hon óendaligir møguleikar. Hon kann bindast við 3-tráða tógvi frá snælduni.
Keyp tín yndislit frá Snælduni.
Síðan 1949...
hevur eyðkennið hjá Snælduni verið dygdargóða ullin, føroysk framleiðsla og sniðgeving við íblástri úr føroyskum bindingarmynstrum. Á myndini vinstrumegin sæst tann klassiska myrkamorreyða troyggjan við blonkum knappum, sum fæst í øllum støddum, bæði til stór og smá.
INNLIT Í FRAMLEIÐSLUNA
KARÐIN
Fyrstu nógvu árini varð ullin á Snælduni karðað við hondkarða, men við vaksandi eftirspurningi var íløga í 1968 gjørd í maskinkarða. Henda stóra maskinan karðar ullina, so hon er klár at spinna.
SPINNIMASKINAN
Núverandi spinnimaskinan hevur verið á spinnarínum síðan 1994. Hon spinnur ullina til tógv, ið síðan verður tvunnið og hespað.
OKKARA LITIR
Vit framleiða yvir 20 ymiskar litir, har vit bjóða eina blanding av natúrlitum og litaðum tógvi. Vit eru eisini altíð til reiðar at framleiða nýggjar litir.


text:
Leygardagin 8. Mai 2021 skipar Stuðulsfelagið hjá bátafelagnum Grynnuni í Hósvík fyri fiskikapping og fiskauppboðssølu í Hósvík. Leingi hevur ikki verið ráðiligt at skipa fyri tiltøkum, men nú leggja vit frá landi og bjóða øllum áhugaðum til Fiskikapping!
Møguleiki verður at fáa útflýggjað luttøkuskjøl og at leggja veiðuna upp bæði á Eiði og í Hósvík. Lagt verður frá landi kl. 7:30 leygarmorgunin 8. Mai, tá luttøkuskjøl verða útflýggjaði. Allir bátar skulu vera aftur í landi – antin á Eiði ella í Hósvík – í seinasta lagi kl. 17:00.
Tað er bert loyvt at nýta snøri, snellu ella tráðu sum veiðireiðskap, og av trygdarávum skulu í minsta lagi tvey fólk vera við hvørjum báti.
Tann bátur, sum hevur størstu veiðu pr. Luttakara er vinnari. Manningarnar á trimum teimum bestu bátunum fáa steyp til ognar og góðar vinningar, m.a. Viðskiftakort frá Magn og gávukort frá RIB62. Steyp verður eisini latið til tann, ið fær størsta fiskin eftir vekt. Allur fiskur skal vera blóðgaður og kruvdur.
Tá veiðan er gjørd upp verður skipað fyri fiskauppboðssølu við Felagshúsið Grynnan á Bryggjuni í Hósvík. Tá verður møguleiki hjá øllum áhugaðum at bjóða upp á veiðuna, sum luttakararnir velja at lata til uppboðssøluna. Bæði heilur og flaktur fiskur verður seldur á uppboðssølu.
Tá bátarnir koma aftur og meðan fiskauppboðssølan verður, skipar Stuðulsfelagið fyri at kaffi og okkurt gott til góman verður til keyps í Felagshúsinum Grynnan. Steyp og vinningar verða handaði best fiskandi manningunum við Felagshúsið kl. 18:00.
Øll áhugaði eru vælkomin at luttaka í Fiskikappingini og í Fiskauppboðssøluni á Bryggjuni í Hósvík.
Tey, ið ynskja at luttaka í Fiskikappingini, skulu boða fyriskiparunum frá í seinasta lagi fríggjadagin 7. Mai kl. 12:00. Send fráboðan um luttøku við telduposti til fiskikapping@gmail.com.
Meira kunning um tiltakið sæst eisini á Facebookbólkinum:
Fiskikapping í Hósvík 8. Mai 2021
Mint verður á, at luttakarar eiga at hava neyðuga trygdarútgerð umborð, vísandi til Løgtingslóg nr. 25 frá 12. Apríl 2006 um Bjargingarútgerð á opnum bátum og førum undir 20 bruttotons.
Stuðulsfelagið hjá bátafelagnum Grynnuni í Hósvík
Like this:
Like Loading...


text:
Umhvørvi
Vit vilja, at Føroyar gerast fyrimynd við grønum loysnum.
Vit vilja, at føroysku familjurnar og vinnulívið skulu fáa bíligari og grønari orku.
Vit vilja, at elnetið og framleiðsuparturin hjá SEV verða skild sundur í tvey kommunal feløg.
Vit vilja, at privatar fyritøkur skulu kunna leiga seg inn á elnetið, so tær kunnu framleiða og selja streym til føroysku familjuna.
Vit vilja taka burtur mismun millum ymsu grønu orkuátøkini.
Vit vilja, at fiskiflotin skal hava møguleikar at endurnýggja seg. Nýggj skip eru munandi minni orkukrevjandi enn eldri skip. Til hetta krevjast varandi og tryggir karmar fyri vinnuna.